ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 6, 2022-02-16 09:00

מופיד מרעי: בוקר טוב לכולם, אני מתכבד לפתוח את ישיבת הוועדה המיוחדת לענייני החברה הערבית לענייני פיתוח היישובים הדרוזים והצ'רקסים.

מופיד מרעי: היום ט"ו באדר תשפ"ב, 16 בפברואר 2022.

מופיד מרעי: על סדר היום: מתקני ספורט ופעילות התרבות ביישובי הדרוזים והצ'רקסים-תמונת מצב ותוכניות לפיתוח.

מופיד מרעי: הכותרת בסופו של דבר מדברת על תרבות וספורט כדיון ראשון בסדרת דיונים.

מופיד מרעי: אנו נקבל תמונת מצב איפה אנחנו עומדים בנושא עליו אנחנו מתכנסים, פעילות ספורט ומתקני תרבות, ומפה נמשיך להתקדם לדיונים נוספים.

מופיד מרעי: אני רוצה לפתוח דווקא בידיעה ובהישג מרשים מאוד של כרואן חלבי, אצנית ששברה את שיא הריצה לאלף מטר.

מופיד מרעי: היא איתנו בזום?

כרואן חלבי: כן, בוקר טוב.

מופיד מרעי: את בשידור ישיר בוועדה לפיתוח היישובים הדרוזים והצ'רקסים.

מופיד מרעי: כרואן היא הבת של חליל שאני מכיר ומעריך.

מופיד מרעי: אני רוצה לברך אותך על ההישג ולהגיד לך שאת אלופה בכמה מישורים.

מופיד מרעי: אחד, במישור הערכי, ידעת לעשות את הריצה שלך עם לבוש צנוע, שומרת על המסורת, זה מכבד ומכובד.

מופיד מרעי: הדבר השני, שברכת את כל השיאים.

מופיד מרעי: אנחנו רצנו בצבא עשרות אלפי קילומטרים ולא הגענו לשיא כמו שלך.

מופיד מרעי: זו באמת גאווה, את אלופה בכל המישורים האלה.

מופיד מרעי: איך עשית את זה?

מופיד מרעי: יש פה חברי כנסת גם דרוזים וגם לא דרוזים, כל המדינה צופה בדברים שלך.

מופיד מרעי: בבקשה, תספרי לנו איך את מגיעה להישג ושוברת שיא.

כרואן חלבי: קודם כל אני מודה מאוד לכל התומכים והאנשים שליוו אותי עד כאן.

כרואן חלבי: אני מודה ומעריכה גם אתכם.

כרואן חלבי: אני מאוד משקיעה מזמני אם זה בלימודים ואם זה באימונים ומתמידה, לא מוותרת לעצמי.

כרואן חלבי: אני עובדת דיי קשה.

כרואן חלבי: אתמול היה לי יום שגרתי שבו הלכתי ללימודים, סיימתי, חזרתי הביתה, התארגנתי ויצאתי להתחרות ולשבור את שיא ישראל.

כרואן חלבי: זה תהליך ארוך שעברתי במהלך השנים.

כרואן חלבי: ההורים שלי מאוד תמכו ועזרו, החסויות, אגודת מכבי חיפה, כולם נרתמו, עזרו, חיבקו אותי והביאו אותי למי שאני.

כרואן חלבי: גם החברים וכל האנשים מסביבי.

כרואן חלבי: זו הרבה עבודה, השקעה ורצון להגיע לשם.

כרואן חלבי: אני לא הגעתי רק לשיא, אני רוצה להמשיך ואולי להגיע לאולימפיאדה.

כרואן חלבי: אני תמיד שמה לעצמי מטרות ריאליות, וכשאני משיגה אחת אני מציבה לעצמי אחת אחרת וכך הלאה, עד שאני אממש את עצמי ואת הפוטנציאל שלי.

כרואן חלבי: אני דיי בטוחה שאפשר להגיע לעוד הרבה הישגים.

כרואן חלבי: לא חסרים ספורטאים ואתלטים ברמה גבוהה בישראל ובמגזר.

כרואן חלבי: חשוב לתמוך בענף האתלטיקה שהוא ענף שאינו חם עכשיו בספורט, למרות שבימים האחרונים שברו שיאי ישראל כבר כמה פעמים ולא הייתה הרבה מודעות לזה.

כרואן חלבי: אני אשמח לתמוך בענף האתלטיקה בפרט ובספורט בכלל.

כרואן חלבי: אני דיי בטוחה שנגיע להישגים מרשימים מאוד, אם זה אנשים מהמגזר ואם זה בעם ישראל כולו.

כרואן חלבי: זה כבוד גדול לשבור שיא ישראל שעמד במשך 25 שנים.

כרואן חלבי: השמיים הם לא הגבול, אני רוצה להמשיך ולהתקדם רחוק.

כרואן חלבי: אני מקווה שגם הרבה אנשים אחרים ילכו בעקבותיי ויגיעו להישגים תוך כדי שמירה על הערכים.

מופיד מרעי: תודה רבה, זה באמת בוקר מעניין עם שאיפות.

מופיד מרעי: השמיים הם הגבול.

מופיד מרעי: אני שמח שאת מאוד ריאלית, עם שתי רגליים על הקרקע, תרתי משמע כי את רצה על הקרקע.

מופיד מרעי: את קובעת לעצמך יעדים אליהם את רוצה להגיע.

מופיד מרעי: מה שאמרת חשוב מאוד גם לך וגם לכולם, לקבוע יעדים ומטרות ברי השגה.

מופיד מרעי: אנחנו יכולים לקבוע יעדים אליהם אנחנו רוצים להגיע, אבל כל עוד אנחנו לא יודעים לקבוע יעד בר השגה אנחנו לא בכיוון.

מופיד מרעי: אני רוצה לאחל לך כל טוב.

מופיד מרעי: אנחנו איתך ונתמוך גם בוועדה לפיתוח היישובים הדרוזים בנושא הספורט באופן כללי וגם בתחום הזה.

מופיד מרעי: כל בקשה, סיוע או תמיכה שאת צריכה, אנחנו פה לרשותכם.

מופיד מרעי: את גאווה לנו, גאווה לעדה, גאווה למדינת ישראל.

מופיד מרעי: כולנו גאים בך, תודה רבה.

מופיד מרעי: לאבא שלך יש הרבה זכויות, זה שנתן לך וגיבה אותך.

מופיד מרעי: מגיע לחליל כל הכבוד.

כרואן חלבי: לגמרי, ההורים שלי הם המעריצים מספר אחד שלי והם אלה שהכי תומכים בי ועוזרים לי.

כרואן חלבי: אין עליהם, אני אוהבת אותם מאוד.

מופיד מרעי: תודה רבה.

מופיד מרעי: אנחנו ממשיכים את הדיון על פי הנוהל ופותחים עם חברי הכנסת.

מופיד מרעי: סימון לא סתם בא לפה, הוא ספורטאי בכל רמ"ח איבריו, תומך בספורט, מקדם ספורט, אינספור פעמים ישבנו במליאה ודיברנו איך לקדם את ענפי הספורט, לא רק שחייה.

מופיד מרעי: אני מאוד מעריך, מכבד ומודה לך על הנוכחות שלך.

מופיד מרעי: חבר הכנסת סימון דוידסון, בבקשה.

סימון דוידסון: תודה רבה אדוני היושב ראש.

סימון דוידסון: אני רוצה לברך אותך באמת, זה ממש מרגש אותי שבכנסת ישראל, מסכנים אנשי מינהל הספורט כי הם כמעט גרים כאן בכנסת, וזה לא קרה אף פעם בכנסת ישראל.

סימון דוידסון: יושב פה דניאל שהוא מוותיקי מינהל הספורט.

סימון דוידסון: הספורט הוא על השולחן, וזה שאתה כיושב ראש הוועדה מעלה את הדיון הזה ומתחיל אותו בברכות לספורטאיות, זה חיזוק חיובי גדול מאוד עבורך.

סימון דוידסון: אתה מבין את המשמעות של נושא הספורט למדינת ישראל ובמיוחד לילדים בפריפריה ובמגזר.

סימון דוידסון: צריך להבין דבר אחד, הספורט במדינת ישראל הוא כמו ילד חורג שנתנו לו כמה שקלים ואמרו לו ללכת איתם לבנות מדינה.

סימון דוידסון: זה לא עובד ככה.

סימון דוידסון: חשוב לי מאוד לחבר אותך יחד איתי כי זה התפקיד שלי בכנסת, בסוף כולנו נהיה ביחד.

סימון דוידסון: 0.18% מתקציב המדינה צבוע לתקציב ספורט, זה המספר.

סימון דוידסון: במדינות מתקדמות בעולם זה מגיע ל-3% ולפעמים גם ל-4% מתקציב המדינה.

סימון דוידסון: ביוון, מדינה שלאנשים אין מה לאכול, כולם הולכים לדוג שם, זה 0.8% מתקציב המדינה.

סימון דוידסון: אם אנחנו באים ומדברים על מתקנים, חסרים ים של מתקנים במדינת ישראל.

סימון דוידסון: 2,500 אולמות ספורט חסרים בבתי הספר, מעל 50% מבתי הספר במדינת ישראל, לא רק בחברה הערבית, בכלל, אין אולמות ספורט.

סימון דוידסון: ילדים עושים שיעורי ספורט מתחת לכיפת השמיים, המורים שמים גומי בין העצים.

סימון דוידסון: הייתי מורה לחינוך גופני, אני יודע מה זה.

סימון דוידסון: לעמוד שמונה שעות מתחת לשמיים כשאין לך אולם זה לא אנושי.

סימון דוידסון: מה אנחנו מצפים?

סימון דוידסון: שהמורים יעשו שיעורי ספורט?

סימון דוידסון: שיפתחו את הילדים בחינוך גופני?

סימון דוידסון: זה לא יקרה.

סימון דוידסון: אני לא מדבר על בריכות שחסרות.

סימון דוידסון: דיברנו על אתלטיקה, בכל מדינת ישראל יש ארבעה אצטדיונים נורמליים לאתלטיקה, שלושה אפילו.

סימון דוידסון: שלא נדבר על אולמות להתעמלות.

סימון דוידסון: בנו איזה בלון בווינגייט - - -

מופיד מרעי: איפה מתקני האתלטיקה נמצאים?

סימון דוידסון: יש אחד בראשון לציון, אחד בהדר יוסף, אחד בחיפה שהוא חצי-חצי ויש בירושלים.

סימון דוידסון: זה אצטדיוני האתלטיקה, נכון דניאל?

דניאל ארץ קדושה: נכון.

סימון דוידסון: אני רוצה לסיים בכמה משפטים מאוד חשובים.

סימון דוידסון: כשאנחנו מדברים על ספורט, זה העתיד לא רק של הילדים, של מדינת ישראל.

סימון דוידסון: אותם ילדים שנמצא להם מסגרות ספורט ונדאג לתקציב שיהיה במסגרות ספורט חינוכיות, הם לא יגיעו לפשע, הם יהיו תלמידים יותר טובים, הם יהיו חיילים יותר טובים.

סימון דוידסון: אתה היית קצין בכיר מאוד בצבא, יותר מ-12% מהחיילים שמגיעים לקרבי נפצעים בחודש הראשון לצבא.

סימון דוידסון: זה עולה מאות מיליונים למשרד הביטחון לשקם אותם.

סימון דוידסון: אם אותם תלמידים, אותם חיילים מצטיינים היו עושים לפני זה ספורט כמו שצריך במסגרות, המספרים היו יורדים.

סימון דוידסון: זה לא שהיה אפס, אבל המספרים היו יורדים.

סימון דוידסון: אני מדבר כאיש של משרד הביטחון.

סימון דוידסון: אני רוצה לסכם במשפט אחד.

סימון דוידסון: פה כולנו אוהבים ספורט, יותר ויותר חברי כנסת מתחברים לספורט.

סימון דוידסון: גם מינהל הספורט צריכים עזרה בנושא תקציבים, אבל גם שם צריך לעשות שינויים כדי שיותר ויותר מתקנים ייבנו.

סימון דוידסון: אנחנו צריכים להגדיל את התקציב, לפחות להכפיל אותו בתקציב הבא, זו המשימה של חברי הכנסת ואנחנו נעשה את זה למען הצ'רקסים, למען הדרוזים, למען הערבים, למען היהודים וגם למען החרדים, גם הם צריכים לעשות ספורט.

סימון דוידסון: צריך להפסיק את הדבר הזה שחרדים צריכים רק ללמוד, הם צריכים להיות בריאים בדיוק כמונו, בנפש ובגוף.

סימון דוידסון: זה כתוב בתורה.

סימון דוידסון: תודה רבה אדוני וכל הכבוד.

מופיד מרעי: תודה רבה חבר הכנסת סימון על הדברים האמיתיים והנכונים.

מופיד מרעי: אני לא מחדש לך, אני איתך בכל צעד.

מופיד מרעי: אמרתי את זה בעבר ואני אומר את זה כרגע, אני ממשיך לא רק למגזר, אלא בכלל ברמה הארצית והגאוגרפית.

מופיד מרעי: למה שאלתי איפה המתקנים?

מופיד מרעי: אותה כרואן צריכה תמיכה, אם לא יהיו לנו מתקנים ואתרים לאתלטיקה ולספורט אחר, לא נוכל למצות את הפוטנציאל שיש לנו בפריפריה.

סימון דוידסון: אתה יודע מה המזל שלה?

סימון דוידסון: ההורים שלה.

מופיד מרעי: אמת.

מופיד מרעי: תודה רבה לך חבר הכנסת סימון, אתה איש יקר בלי שום קשר.

מופיד מרעי: נמצאים איתנו גם ראשי הרשויות, יש לנו את משרד התרבות והספורט ויש לנו כאן גם בזום עוד חברים מארגונים שונים.

מופיד מרעי: אנחנו נעלה אותם תוך כדי בהתאם לסדר הדוברים.

מופיד מרעי: גם השר חילי טרופר מברך על הדיון ובכלל על ההתקדמות או הרצון להתקדם בנושא הספורט.

מופיד מרעי: הוא יעלה בסביבות 9:30 לזום.

מופיד מרעי: אנחנו נתחיל את הדיון ונתקדם.

מופיד מרעי: מילה אחת לראשי הרשויות כי גם אתמול עשינו דיון וחלק מהם חיכו בזום, זה טבע הדיונים.

מופיד מרעי: אתמול עשינו דיון בנושא תקציב התכנון וההישג של אתמול היה שגם הרשות לפיתוח הכלכלי במגזר הדרוזי הולכת לעשות שיעורי בית מול האוצר כדי להביא עוד כסף לתכנון.

מופיד מרעי: אני מחבר אותם לדברים של דוידסון.

מופיד מרעי: בסוף אנחנו צריכים תקציב כדי לקדם את הדברים וזה הייעוד של הוועדה הזאת וההישגים אליהם אנחנו רוצים להגיע.

מופיד מרעי: אני מבקש שכל אחד שעולה יהיה תמציתי וקצר.

מופיד מרעי: אנו נשתדל להעלות את כולם, יש לנו פה רשימה של כל הדוברים לפי הסדר.

מופיד מרעי: הכי נכון שנתחיל בתמונת מצב איפה אנחנו עומדים.

קריאה: השר נמצא בזום.

מופיד מרעי: מילה אחת על השר חילי, שר התרבות והספורט.

מופיד מרעי: שלום, כבוד השר.

מופיד מרעי: אני שמח מאוד שהצטרפת אלינו.

מופיד מרעי: מה שעשינו עד עכשיו זה לפתוח את הדיון, אבל מאחר ואתמול הייתה לנו הפתעה הישגית ממדרגה ראשונה של כרואן חלבי ששברה שיא בריצה לאלף מטר, העלנו אותה פה לזום ובירכנו אותה.

מופיד מרעי: פתחנו את הדיון בהישג שלה, היא דיברה, אנחנו דיברנו.

מופיד מרעי: זה בשביל להכניס אותך לתמונה.

מופיד מרעי: כבוד השר, כל נושא התרבות והספורט בראש מעייניו, במיוחד במגזר הדרוזי.

מופיד מרעי: הספקנו כבר לסייע בכמה מתקנים בעוספיא ויש בתוכנית עוד כמה מתקנים, נגיע גם למרכז הטניס בסאג'ור בהמשך.

מופיד מרעי: אני לא אספר פה על השר, כולם יודעים מי האיש.

מופיד מרעי: אנחנו מאמינים בו וגאים בו.

מופיד מרעי: כבוד השר, בבקשה.

חילי טרופר: שלום לכולם.

חילי טרופר: קודם כל תודה רבה לך, חבר הכנסת מופיד מרעי.

חילי טרופר: אתה חבר מאוד טוב ובן אדם שקם כל בוקר לעשות בכלל טוב למדינת ישראל ולחברה הדרוזית והצ'רקסית בפרט.

חילי טרופר: תודה לך על כל מה שאתה עושה.

חילי טרופר: ברכות לכרואן חליל חלבי על ההישג המדהים.

חילי טרופר: היא רצה גבוה, רחוק ומהר.

חילי טרופר: יש לכולנו מה ללמוד ממנה אז תודה רבה לך.

חילי טרופר: תודה גם לכל השותפים, גם לאנשי משרד התרבות והספורט שנמצאים בדיון ולכל החברים והחברות כאן.

חילי טרופר: לנו יש מחויבות עמוקה לחברה הדרוזית והצ'רקסית.

חילי טרופר: זו מחויבות ערכית, מחויבות של ברית בין קהילות ובין חברות.

חילי טרופר: אני חושב שהרבה מאוד שנים החברה הישראלית לא עשתה מספיק כדי לתת הזדמנויות ואנשי ונשות החברה הזו.

חילי טרופר: יש שם אנשים וילדים לא פחות מוכשרים בעוספיה, בדליה, בבית ג'אן, בחורפיש או בכל מקום אחר, אבל לילדים שם יש פחות הזדמנויות.

חילי טרופר: האתגר שלנו גם דרך תוכנית החומש אבל בכלל, דרך כל התוכניות, זה לתת להם את הכלים וההזדמנויות.

חילי טרופר: הם כבר יוכיחו בדיוק כמו כרואן שהם יכולים להגיע מהר, רחוק וגבוה.

חילי טרופר: יש לנו הרבה מאוד תוכניות גדולות, שמנו הרבה מאוד תקציב ייעודי לבינוי מתקנים ולתוכניות גם בתרבות וגם בספורט לחברה הדרוזית והצ'רקסית.

חילי טרופר: עכשיו כולנו במבחן היישום, זה מאוד מסובך, היו לי הרבה שיחות עם מופיד על זה ואני יודע שהוא עובד בכל הערוצים.

חילי טרופר: הרבה פעמים יש הרשאה למתקן אבל אז יש בעיית קרקע.

חילי טרופר: יש פה הרבה מאוד עבודה שכל משרדי הממשלה מחויבים לעשות אותה.

חילי טרופר: מופיד, אנחנו מחויבים במאה אחוז לדבר הזה ואנחנו יודעים שאנחנו צריכים את העזרה שלכם כדי ליישם את כל הדבר הזה, כי לבד יהיה מאוד קשה.

חילי טרופר: בכל מקרה אנחנו נעשה כל מה שאנחנו יכולים יחד איתכם.

חילי טרופר: בואו נמשיך לעשות טוב ביחד.

מופיד מרעי: תודה רבה.

מופיד מרעי: נמצא איתנו גם חבר הכנסת סימון דוידסון שהספורט ברמ"ח איבריו.

מופיד מרעי: תודה לשר שהוא הכתובת שלנו, הוא שוקל את הדברים ובוחן אותם.

סימון דוידסון: אני יכול להגיד מילה לשר?

מופיד מרעי: כן, בבקשה.

סימון דוידסון: בוקר טוב אדוני השר.

סימון דוידסון: לא שמעת את הדברים שלי, אבל כמו שדיברתי איתך בעבר הרצון של מינהל הספורט הוא אדיר, יש באמת שינוי במשרד הספורט.

סימון דוידסון: אני כבר שלושים שנים עוסק בתחום הספורט.

סימון דוידסון: אנחנו צריכים לדאוג יחד לזה שב-2023 בתקציב הבא נכפיל את תקציב הספורט למען ילדי מדינת ישראל.

סימון דוידסון: אני חוזר ואומר את זה בכל מקום ולכל חבר כנסת, ואתמול אמרתי גם לליברמן למרות שזה היה בדיון סוער.

סימון דוידסון: כל חברי הכנסת מאחורי משרד הספורט ואנחנו נדאג לזה שתקציב הספורט יעלה באופן משמעותי.

סימון דוידסון: זו משימה חשובה מאוד פה בכנסת ישראל.

סימון דוידסון: אני מברך את המשרד, אבל יש לנו פה תפקיד, אדוני היושב ראש, להגדיל משמעותית את תקציב משרד הספורט.

חילי טרופר: תודה סימון, אתה שותף אמיתי.

חילי טרופר: תודה לכולם ושיהיה בהצלחה.

מופיד מרעי: תודה, המשך יום טוב.

מופיד מרעי: משרד התרבות, תציגו בבקשה את הנתונים.

חן דהן: חן דהן, משנה למנכ"ל המשרד.

חן דהן: כמו שנגעתם וכמו שאמרו סימון והשר, אנחנו באים לתוכנית הזו ובכלל למשרד בכל יום עם ההבנה שעולם הספורט והתרבות הם ערך מאוד גבוה ומאוד חשוב לחיי האזרחים.

חן דהן: סיפור הצלחה כמו של כרואן זה דוגמה מדהימה.

חן דהן: אנחנו יודעים להגיד שמי שהוא ספורטאי מביא ערך מאוד גבוה גם לו וגם לחברה.

חן דהן: אנחנו יודעים להגיד שמי שהוא ספורטאי הישג שמתחרה ומתאמן זה מקנה לו ערכים של התמדה, חריצות, משמעת והקפדה על דברים וזמנים.

חן דהן: בסוף הם גם תלמידים הרבה יותר טובים ואזרחים הרבה יותר טובים, והערך של זה לא יסולא מפז.

חן דהן: אנחנו באים לתוכנית הזו עם אחריות מאוד גדולה וכמו שאמר השר, אנחנו שואפים לבנות תוכנית כמה שיותר מדויקת שתיתן מענה כמה שיותר מדויק לחסמים כפי שניתחנו וראינו ולפערים שקיימים היום, כדי לתת פתרונות שיאפשרו פתרונות ברי קיימא מתמשכים ולא פתרונות נקודתיים שמתאדים ברגע שנגמרת התוכנית.

חן דהן: כלומר, אנחנו מכוונים לכך שתהיה לזה המשכיות.

חן דהן: אנחנו מכוונים לתוכנית ברת יישום, היעד שקיבלנו מהשר ומהמנכ"ל זה 100% מימוש, לא עוד מצגת יפה עם תוכנית של 20% מימוש אלא 100% מימוש וכך ניגשנו לדברים.

מופיד מרעי: בוא ניכנס לעומק.

חן דהן: אני נכנס לעומק ואני רוצה לומר - - -

סימון דוידסון: יש לכם נתונים שקיימים היום, מה קורה היום בחברה הזאת?

חן דהן: אני רק אגיד שמה שאנחנו נראה פה עכשיו זה ממש שלד, התוכנית נמצאת בשלבי אישור סופיים.

חן דהן: היעד שלנו לאשר אותה יחד עם הרשות לפיתוח כלכלי ומשרד האוצר עד סוף פברואר, כלומר לסיים אותה בשבועיים הקרובים.

מופיד מרעי: כלומר, בדיון הבא אנחנו יכולים - - -

חן דהן: כבר עם מטרות, מדדים, יעדים, לוחות זמנים, גאנט, הכל.

סימון דוידסון: קול קורא ייצא בערך במאי, לפי מה שאני מבין.

חן דהן: זה כמה וכמה קולות קוראים, תכף נסביר.

מופיד מרעי: חשוב שראש רשות ומנהל מחלקת ספורט שנמצאים על הקו או בזום יידעו מה לעשות.

חן דהן: במרץ יהיה יום חשיפה, אנחנו נבוא להדריך ולהסביר מה בדיוק הולך להיות, מה צריך לעשות ואיך נכון להיערך.

מופיד מרעי: מצוין.

סימון דוידסון: יש גם את הנושא של עד דרגת למ"ס 4 שזה מאוד קשור לחברה, שתהיה עזרה איך ניגשים לקול קורא ואיך מבצעים את זה.

חן דהן: נכון.

סימון דוידסון: זה מאוד חשוב כי הם תקועים, הם לא יודעים מה לעשות.

חן דהן: יש לנו פרויקטורית לטובת העניין שהתפקיד שלה הוא לעזור ולקדם את זה.

מופיד מרעי: אני מקווה שאין לכם פה פרויקטים עם Matching.

חן דהן: בהכול יש את זה.

סימון דוידסון: גם דרגת למ"ס 1 יש Matching.

חן דהן: המקסימום שאפשר לתמוך זה 90%.

מופיד מרעי: זה עלה ל-90%, אנחנו נדבר על זה.

מופיד מרעי: זה לא בעיה שלכם, זה בעיה שלנו.

מופיד מרעי: אנחנו צריכים לראות איך בסופו של דבר, ולא רק בתחום הזה, כל נושא ה-Matching ליישובים ולאוכלוסיות בהן המצב הסוציואקונומי נמוך צריך להיעלם מהעולם הזה.

מופיד מרעי: במדינת ישראל, במנגנון ובמערכת שיש לנו, באוצר, בממשלה ובמשרדי הממשלה יודעים למצוא את הפתרון כדי להעלים את המושג Matching.

מופיד מרעי: זה החסם המרכזי בכל התפתחות.

חן דהן: אני רק אגיד דבר אחרון ברקע.

חן דהן: האתגר המרכזי פה היה איך לייצר מענה מדויק לתוכנית של שנתיים, שזה זמן מאוד קצר לתהליך משמעותי.

חן דהן: השקף הבא מציג את המקורות ואת החלוקה מתוך שתי ההחלטות, מה נלקח מתוכנית החומש ואיך זה מתחלק בין גליל כרמל לגולן, אני חושב שפחות חשוב לצלול לזה.

חן דהן: אם אפשר לעבור לשקף הבא דניאל יסביר לגבי המתקנים, על המיפוי שעשינו ומה המענה שאנחנו הולכים לתת.

דניאל ארץ קדושה: בוקר טוב.

דניאל ארץ קדושה: דניאל ארץ קדושה, מנהל אגף בכיר תמיכות ומתקנים במשרד התרבות והספורט.

דניאל ארץ קדושה: השקף הזה מציג את המיפוי של מתקני ישראל לפי הסוגים השונים והוא נכון לנובמבר 2021, לפני חודשיים.

דניאל ארץ קדושה: הוא מציג את מצב מספר המתקנים המוחלט בכל הרשויות בארץ, וממנו אנחנו נצא גם לשקף הבא.

סימון דוידסון: רגע, תחזור בחזרה.

סימון דוידסון: אני לא מקבל את השקף הזה.

דניאל ארץ קדושה: מה מפריע?

סימון דוידסון: כתוב כאן 570 בריכות, 51 אצטדיונים, הלוואי והיה לנו דבר כזה, חלום רטוב של ניו יורק, לא של ישראל.

דניאל ארץ קדושה: גם כשאנחנו ראינו את זה בהתחלה קפצנו, אבל אחרי בדיקה זה נכון.

דניאל ארץ קדושה: לא כל הבריכות הן בריכות תחרותיות.

סימון דוידסון: ברור, זה בריכות של בתי מלון גם.

דניאל ארץ קדושה: כתוב בסוגריים שזה מתייחס לכל הגדלים, זה גם בריכות לימודיות.

דניאל ארץ קדושה: כשנרצה פירוט, יש לנו פירוט משנה אבל לא נכנסנו אליו.

דניאל ארץ קדושה: זה גם בריכות לימודיות, גם בריכות של הידרותרפיה, כל סוגי הבריכות.

סימון דוידסון: אז צריך להבין את זה.

דניאל ארץ קדושה: נכון.

דניאל ארץ קדושה: זה אחרי שהוצאנו את הבריכות של בתי המלון כי חלק מהרשויות הכניסו, במיוחד באילת.

מופיד מרעי: הנקודה מובנת.

דניאל ארץ קדושה: אגב, לגבי האצטדיונים האבחנה בין מגרש לאצטדיון זה תכולת מושבי הצופים.

דניאל ארץ קדושה: אצטדיון מוגדר אצלנו מעל 2,000 מקומות ישיבה ועד 2,000 מקומות ישיבה זה לא אצטדיון.

דניאל ארץ קדושה: בהרבה יישובים גם כשהאצטדיון מכיל 900 מקומות קוראים לו אצטדיון יישובי, ולכן הם כתבו אותו במיפוי ואנחנו מסננים את זה לאט לאט.

מופיד מרעי: חברים, הנקודה ברורה.

מופיד מרעי: אני חוזר להערה הנכונה של חבר הכנסת סימון.

מופיד מרעי: בסוף האזרח הפשוט צריך להבין את הנתונים, אז תשימו בסוגריים מה זה כולל ומה זה לא כולל, זה הכל.

דניאל ארץ קדושה: כדי להגיע לאפשרות לעשות רצועה נפרדת לחברה הדרוזית, הצ'רקסית ושאר החברות שיש לנו החלטות ממשלה לגביהן, הכנו את הפערים שישנם במתקני הספורט והם מסומנים באדום לגבי כל אחת מהחברות, ביחס לממוצע של אותם מתקנים.

דניאל ארץ קדושה: לקחנו מתקנים ל-10,000 תושבים.

דניאל ארץ קדושה: שימו לב כמה מסומנים באדום לחברה הדרוזית, אפילו ביחס לחברה הערבית.

מופיד מרעי: הכל אדום.

דניאל ארץ קדושה: כמעט הכל.

סימון דוידסון: זה מקביל לשקף הקודם?

דניאל ארץ קדושה: כן, זה מתוך השקף הקודם.

סימון דוידסון: אז זה לא רלוונטי.

דניאל ארץ קדושה: זה רלוונטי ואני אסביר לך למה.

דניאל ארץ קדושה: בשקף הקודם נתנו הכל ופה עשינו מתקנים ל-10,000 תושבים, ושם כן לקחנו את גופי המשנה.

דניאל ארץ קדושה: כלומר, לקחנו בריכות, לא לקחנו את הכל, לקחנו רק את אלה שהן תחרותיות.

סימון דוידסון: אז זה לא מקביל לשקף הקודם.

דניאל ארץ קדושה: לגבי בריכות ואולמות זיקקנו, גם באצטדיונים זיקקנו את הנתונים.

מופיד מרעי: יש לי גם הערה לגבי הנתונים לגבי היחס ל-10,000 תושבים, מרבית היישובים שלנו - - -

דניאל ארץ קדושה: לא 10,000, עשינו את זה ל-10,000 תושבים, כלומר לקחנו בתל אביב את סך המתקנים וחילקנו כמה תושבים יש.

דניאל ארץ קדושה: רצינו לייצר מדד לכל 10,000 תושבים וכך הגענו לאיזשהו מדד.

דניאל ארץ קדושה: בכל המקומות בהם החברה הדרוזית היא פחות, נוכל באותם מקומות לתת רצועת תקציב נפרדת.

דניאל ארץ קדושה: יש הצדקה משפטית לסגור פערים.

דניאל ארץ קדושה: במקומות שהם יותר או כמו החברה הכללית אין הצדקה.

מופיד מרעי: הצדקה משפטית הבנתי, אני מבקש - - -

עלי סלאלחה: לקחתם בחשבון שיש הרבה חסמים?

דניאל ארץ קדושה: כרגע אני מדבר רק על לעשות רצועה נפרדת, לא על חסמים.

מופיד מרעי: חבר הכנסת עלי סלאלחה, ברוך הבא.

מופיד מרעי: ההצדקה צריכה להיות מעשית.

חן דהן: אולי רק נגיד משהו על המתקנים.

חן דהן: כמו שדניאל אומר, בשלב הראשון היינו צריכים למצוא את המנגנון, איך אתה מבטיח שהתקציבים שמוקצים לחברה הדרוזית, הצ'רקסית והערבית באמת יועברו לחברה, איך אפשר להבטיח את זה.

חן דהן: הדבר הראשון היה למצוא מנגנון משפטי, ולשם כך בוצע המיפוי המדויק כדי להוכיח שיש פערים משמעותיים.

מופיד מרעי: לא נתעכב, רק שהמשפטי יהיה מעשי.

מופיד מרעי: אני יודע שנעשית במשרד התרבות עבודה יפה גם בנושא הזה.

מופיד מרעי: לדוגמה, אנחנו עוד נגיע לבית המורשת הצ'רקסי בו הבעיה נפתרה או בדרך לפתרון עם ראש המועצה, זה הישג טוב.

מופיד מרעי: הפתרון שם משפטי, מה שנקרא.

מופיד מרעי: בוא נמשיך.

דניאל ארץ קדושה: הדבר הזה רק עזר לנו, וזה בקשר להערה שקיבלנו פה, כדי לעשות את המימוש של התקציב לחברה הדרוזית ולחברה הערבית, כדי שנוכל לשים אותו במבחני התמיכה בסעיף נפרד ולא בתוך הסכום הכולל.

דניאל ארץ קדושה: נוכל לסמן אותו.

מופיד מרעי: זה יקל על הרשויות?

דניאל ארץ קדושה: מאוד, אנחנו נדע בדיוק כמה הסכום שמוקצה להם לכל שנה.

דניאל ארץ קדושה: לחברה הדרוזית תוכנית החומש היא לחמש שנים אבל התקציב שלה הוא 10% מתוך 540,000,000.

מופיד מרעי: לא, הם לא לחמש שנים.

דניאל ארץ קדושה: רגע, אני אסביר.

דניאל ארץ קדושה: תוכנית החומש היא לחמש שנים, התוכנית לחברה הדרוזית היא לשנתיים.

דניאל ארץ קדושה: לכן אמרתי שעשרה אחוזים מ-540,000,000 ₪ זה 54,000,000 ₪, ויש תוספת של מיליון כך שזה 55,000,000 ₪.

דניאל ארץ קדושה: הסכום הזה מחולק לשנתיים, 27,500,000 ₪ לכל שנה.

דניאל ארץ קדושה: זה סוגי המתקנים בהם גילינו פערים לאותן שנתיים ותכף נראה שיש מתקנים משלימים.

דניאל ארץ קדושה: כמעט 1,750,000 הולך לשיפוצים, שדרוגים, צורך ספורטיבי, חווית צפייה, כל מה שקשור לאותן קבוצות בחברה הדרוזית.

דניאל ארץ קדושה: צריך לתת שיפוץ לאותם מגרשים קיימים.

מופיד מרעי: זה אחרי עבודת שטח?

דניאל ארץ קדושה: כן, יש לנו אדם שמגיע מהחברה הדרוזית ואנחנו מתואמים יחד אתו.

קריאה: מי זה?

דניאל ארץ קדושה: אמין סלאח, מפקח מהחברה הדרוזית.

מופיד מרעי: ברשותך, אני אומר לראשי הרשויות שזה בסדר שאתם שולחים לנו הודעות, אתם מייד תעלו לזום.

מופיד מרעי: נסיים עם ההצגה של משרד התרבות ולאחר מכן נעשה ראש מועצה ואיש מקצוע.

סימון דוידסון: עד איזו שעה הדיון פה?

מופיד מרעי: עד 10:30.

סימון דוידסון: אז אני הולך לחינוך וחוזר.

מופיד מרעי: מצוין.

מופיד מרעי: יהיו שאלות אליכם אז תרוצו בבקשה כדי שנוכל לפתוח לשאלות.

דניאל ארץ קדושה: אני אעשה את זה במהירות.

דניאל ארץ קדושה: אנחנו בשדרוג מגרשי כדורגל, הדגש שלנו הוא לתאורה, קודם כל.

דניאל ארץ קדושה: אנחנו רוצים שכל מגרשי הספורט ובמיוחד כדורגל יהיו מוארים באור תקני.

דניאל ארץ קדושה: אולמות ספורט גדולים ובינוניים, גם כן 18,500,000 ₪.

דניאל ארץ קדושה: מתקנים קהילתיים, הגענו ל-27,500,000 ₪ לשנת 2022.

דניאל ארץ קדושה: ל-2023 אנחנו עדיין ממשיכים בתוספת גדולה מאוד פי ארבע של שדרוגים ושיפוצים.

דניאל ארץ קדושה: הצטיידות חצי מיליון לכל מיני דברים שצריך בתוך מתקני הספורט, הדברים הגדולים.

דניאל ארץ קדושה: אצטדיונים קטנים ובינוניים, או שיפוץ מגרש קיים או הקמה של מגרש אחד או שניים, להגדיל אותם למגרש מרכזי.

דניאל ארץ קדושה: מתקני ספורט קהילתיים, כבר הגענו ל-8,750,000 ₪, בסך הכל 27,500,000 ₪, הגענו ל-55,000,000 ₪ בשנתיים.

דניאל ארץ קדושה: עוד משפט אחד ואני מסיים.

דניאל ארץ קדושה: זיהינו שתי בעיות בחברה הדרוזית והצ'רקסית.

דניאל ארץ קדושה: הבעיה הראשונה זה בנושא מימוש ההרשאות, אבל עוד קודם זה להגיש בקשה עם כל מה שצריך כולל הקצאת קרקע, ולכן אנחנו עובדים יחד עם משרדי ממשלה נוספים.

דניאל ארץ קדושה: אנחנו הולכים ללוות את הרשויות להגיש את הבקשות, לסייע להן גם מול רמ"י ובסוף אחרי שיקבלו את ההרשאה, ללוות אותן עד גזירת הסרט.

עלי סלאלחה: זה יהיה אחרי שתיגמר הממשלה הזו, אני מבין.

דניאל ארץ קדושה: זה לא שייך לסוג ממשלה, זו תוכנית מתקנים שהיא על פי חוק.

עלי סלאלחה: חברים, 74 שנים הדרוזים לא קיבלו כלום.

עלי סלאלחה: אני לא רוצה לחכות אפילו שנה אחת.

עלי סלאלחה: הבן שלי והנכד שלי צריכים לקבל בדיוק מה שמקבל כל אחד ואחת במדינת ישראל.

עלי סלאלחה: צריך לסגור את הדברים האלה כמה שיותר מהר, זה מה שאני מבין.

עלי סלאלחה: אני לא יכול לסבול ש-74 שנים אנחנו סובלים וסותמים את הפה, נוהרים יחד איתכם ואתם לא מתייחסים אלינו.

עלי סלאלחה: חברים, אי אפשר ככה.

עלי סלאלחה: לבית ג'אן אין מגרש כדורגל, יש שם 5,000 ילדים.

עלי סלאלחה: כשהקמתי את קבוצת הכדורגל הראשונה בכפר ב-1979 שיחקתי בנחף.

עלי סלאלחה: אני משרת בצבא, אחים לנשק, ברית חיים, ברית דמים, ופתאום אני מאחור, למה?

עלי סלאלחה: לא למגיע לנו?

עלי סלאלחה: אי אפשר ככה.

עלי סלאלחה: צריך להבין ולהפנים שהסבלנות שלנו קצה, נגמר.

עלי סלאלחה: אנחנו לא מוכנים.

דניאל ארץ קדושה: כבוד חבר הכנסת, אנחנו יכולים להבטיח שאנחנו מחויבים.

עלי סלאלחה: חובה צריך לקיים ולהוציא את זה לפועל.

מופיד מרעי: אנחנו מנהלים את הדיון, יש נהלים בניהול הדיון.

מופיד מרעי: אני רוצה להודות לחבר הכנסת עלי סלאלחה שמדבר מכאב ומחוסר, יש פה פערים.

מופיד מרעי: נכון שאנחנו רוצים להתמקד בדיון כרגע בספורט, אבל הפערים קיימים בכל התחומים.

מופיד מרעי: לא יכול להיות שמגרש כדורגל לוקח עשר שנים לבנות.

עלי סלאלחה: אם יקום בכלל.

מופיד מרעי: על כן חבר הכנסת עלי סלאלחה, זו מטרת הדיונים.

עלי סלאלחה: הם צריכים לשמוע אותנו מהשכל ומהלב.

מופיד מרעי: תודה רבה.

עלי סלאלחה: סגרנו את החנפנות.

מופיד מרעי: חבר הכנסת עלי סלאלחה, הנוהל אומר שאתה וחברי כנסת יכולים תמיד להתערב ולדבר, זו פריבילגיה שאין אותה לאחרים.

מופיד מרעי: בואו ניכנס לסדר הדיון והדוברים.

מופיד מרעי: לפני זה, אם כבר אנחנו עוסקים בברכות, היו לנו עוד הישגים.

מופיד מרעי: גם בעבר בוועדה לפניות הציבור כיבדנו בנות והישגים בכל התחומים, אז יש לנו גם את זוכה מדליית הזהב באירופה וגם את זוכה מדליית הארד.

מופיד מרעי: לשניהם מגיע שאפו גדול, כל הכבוד ותמשיכו.

מופיד מרעי: כל אחד מבני העדה, כל בני הצפון, כל בני ישאל, כל אדם ממדינת ישראל שמגיע להישג זו גאווה אחת גדולה בשבילנו.

מופיד מרעי: בירכנו את כרואן לפני שאתה הגעת על ההישג שלה ואנחנו מתקדמים.

מופיד מרעי: אתם סיימתם?

חן דהן: זה היה לגבי המתקנים, נוכל לדבר גם על הפעילות בקצרה.

מופיד מרעי: אז בואו נשמע.

חן דהן: אני אדבר בקצרה עם הפעילות.

מופיד מרעי: תעשה את זה קצר.

מופיד מרעי: אחרי זה ג'בר חמוד, אני אומר את זה כדי שיהיו מוכנים בזום.

מופיד מרעי: לאחר מכן ראש מועצת פקיעין.

חן דהן: מבחינת הפעילות בתחום הספורט, המוכוונות שלנו היא לתקן פער מאוד גדול.

חן דהן: היום בחברה הערבית בכלל רק 4% מסך החברה הערבית מתאמנים בענפי ספורט אישיים.

חן דהן: רוב החברה הערבית הם בכדורגל, ובענפי הספורט האישיים רק 4% מתוך סך הספורטאים במדינת ישראל.

חן דהן: זה פער מאוד גדול.

חן דהן: בכל תולדות המשלחות לאולימפיאדה עד היום היו שני ספורטאים מהחברה הערבית בסך הכל.

חן דהן: בגלל זה גם הסיפור של כרואן וההישג שלה הוא נדיר.

חן דהן: מבחינתנו היעד המרכזי בתוכנית הזו היא לשפר ולשים טיפול ממוקד בשיפור וקידום ספורטאים בענפים האישיים.

חן דהן: זה אומר להקים קבוצות ספורט, לממן את החסם שדיברתם עליו, לא צריך לחכות שנתיים עד שאתה עומד בכללים ונתמך, אלא לממן את זה מהיום הראשון ולעזור להגיע למקום שאתם נתמכים כקבוצות, להקים אקדמיות, להקים מועדונים בית ספריים, ממש לפתח את כל התשתית שמביאה משלב אפס ומפתחת ענפים אישיים עד לשלב ההישגי, כולל אקדמיות ומלגות לספורטאים מצטיינים.

חן דהן: אם אני ספורטאי מצטיין מעין קניה או ממג'דל שמס ויש אקדמיה שהיא רחוקה שגורמת לחסם נסיעות, אנחנו נממן נסיעות.

חן דהן: זה ממש על רגל אחת ארבעת הפרקים של סל הספורט, קרן מלגות, יוזמות ספורט ייחודיות ואקדמיה לספורט.

חן דהן: אנחנו נשמח להרחיב על זה גם עם ראשי הרשויות ועם הוועדה בשלב מתקדם יותר.

מופיד מרעי: יש לוח זמנים?

חן דהן: כן, מבחינתנו נאשר את זה בשבועיים הקרובים ואז תוכנית מימוש.

מופיד מרעי: תהיו מוכנים גם להרבה שאלות של ראשי הרשויות ושל החברים כאן.

חן דהן: יש את השקף של התרבות, פה הסוגייה היא איך נותנים מענה מדויק.

חן דהן: אחד הפערים הוא עוגני תרבות, כלומר 95% מתקציב התרבות שלנו כמשרד, אנחנו בעצם תומכים במוסדות תרבות נתמכים, תיאטרון רפרטוארי, הרכבי מחול וכדומה.

חן דהן: כדי להגיע להיות מוסד תרבות נתמך אתה צריך שיהיה לך מבנה ואתה צריך להוכיח כך וכך שנים של פעולות ועמידה בסטנדרטים, וזה הרבה מאוד כסף.

חן דהן: המטרה פה היא להקים ברכש שני עוגני תרבות.

חן דהן: ההמלצה המקצועית היא להקים לפחות שתי גלריות, כי אומרים שיש בשלב הראשון הרבה מאוד אומנים פלסטיים מהחברה הדרוזית.

חן דהן: יש לנו יעד נוסף להקים בית ליצירה מוזיקלית לחברה הדרוזית, שזה מתקציב אחר שלא מופיע פה, אבל תקציב תוספתי בשיתוף פריפריה, נגב וגליל.

חן דהן: הנושא של פערים במבנים מאוד קשה, יש פער של מבני ציבור.

חן דהן: אנחנו מזהים שיש הזדמנות ויש הרבה מאוד מבנים שהם מבנים לשימור, שהם נבנו אחרי 1700 - - -

עלי סלאלחה: אין בעיה אצל הדרוזים, יש הרבה אולמות ריקים שאפשר להשתמש בהם, לשלם לבעליהם קצת כסף והם ייתנו את זה לספורט ולתרבות.

עלי סלאלחה: עכשיו אני מסדר לך בכל כפר וכפר מקום רחב ידיים, 700-1000 מטרים, היו מתפרות ונסגרו.

עלי סלאלחה: צריך התחלה ותאריך סיום.

מופיד מרעי: חבר הכנסת עלי, אתה צודק בגישה.

מופיד מרעי: סיימת?

מופיד מרעי: אני רוצה לסכם את הנקודה הזאת.

חן דהן: כן.

מופיד מרעי: מפה אנחנו מבינים, ואני אומר את זה גם לכל משתתף בדיון, מה שהוצג כרגע זה משהו כללי וריכוזי, אין פה ירידה לפרטים, בטח לא ליישובים, ויש דרישות ליישובים.

מופיד מרעי: כמו שנאמר כאן, המצב רע מאוד, הפערים קיימים וטוב שהוועדה הזאת תשים את הדברים על השולחן בדיונים ההמשכיים ולפתור בעיות שצצות, ויש הרבה בעיות.

מופיד מרעי: לא סתם קבענו ישיבה על נושא תרבות וספורט, מה שקורה בשטח כואב לכל ראשי הרשויות.

מופיד מרעי: אני מבקש מראש מועצת סאג'ור, ג'בר חמוד יושב ראש פורום ראשי הרשויות הדרוזיות והצ'רקסיות, אחרי זה עלם, אחריו חבר הכנסת פטין ולאחר מכן ואיל.

מופיד מרעי: בבקשה.

ג'בר חמוד: בוקר טוב.

מופיד מרעי: בוקר טוב, מה נשמע?

ג'בר חמוד: אני ראש רשות כבר 13 שנים.

ג'בר חמוד: ברשותכם, אני רוצה להיות קצר ולהתייחס למה שצוין פה.

ג'בר חמוד: קודם כל, אני מברך כפי שאני אומר בכל מקום ובכל הזדמנות על הכוונות והרצון, אבל כמו שאמר חבר הכנסת עלי, עם הכוונות אי אפשר להתקדם לשום מקום.

ג'בר חמוד: תחום מקום זה תחום שלא קיים.

ג'בר חמוד: הוא קיים ביוזמות אישיות והצלחות אישיות כאלה ואחרות, אבל הוא לא קיים.

ג'בר חמוד: יש פה צורך לטיפול שורשי ולא תבחינים או כללים שקיימים בכלל במדינה.

ג'בר חמוד: אני רק אומר דבר אחד, אדוני היושב ראש, אני מבקש ומצפה, ואני חושב שזו בקשה הוגנת, שכל הישיבות שמתקיימות, אם יש מקום לקבל פרוטוקולים של הסיכומים ושל הישיבות עצמן, על מנת שנוכל לעקוב בהמשך אחרי כל הדברים.

מופיד מרעי: הדרישה מוצדקת, אתה תקבל את הפרוטוקולים.

מופיד מרעי: מנהל הוועדה ישלח את הפרוטוקולים לכולם.

ג'בר חמוד: אני אציין את התמונה הכוללת, מה קורה היום בתחום הספורט ובתחום התרבות בכלל היישובים הדרוזים.

ג'בר חמוד: אגב, בהחלטה יש בסך הכל 16 יישובים דרוזים ואני אומר על התבחינים שדיברו על המיפוי, מעל 10,000 תושבים, צריך לזכור שרובם המכריע של היישובים הדרוזיים הם מתחת ל-10,000 תושבים.

ג'בר חמוד: אם אנחנו נמשיך ללכת לפי הכללים מעל 10,000 תושבים, אנחנו בבעיה קשה.

ג'בר חמוד: יש פתיח להחלטה ואי אפשר להתעלם ממנו, הוא מגדיר מה היעדים שההחלטה צריכה לטפל בהם, שוויון הזדמנויות, שיפוץ, קירוי, צמצום פערים, והיא לא באה במקום תקציבים או במקום תוכניות שהמדינה עושה, אלא באה לקחת את המצב הקיים ולמנף אותו בתחומי תרבות וספורט כדי שאולי מתישהו נגיע למצב טוב.

ג'בר חמוד: המצב היום הוא גרוע ביותר.

ג'בר חמוד: כמו שאמר חבר הכנסת עלי סלאלחה, הנוער הדרוזי משחק ביישובים הסמוכים, למה?

ג'בר חמוד: לחלק מהיישובים יש מגרשים, אבל המגרש לא מאושר כי צריך גידור, צריך שערים ואין לנו תקציב לבצע.

ג'בר חמוד: אם מחר ייצא קול קורא לתמיכה במגרש מאושר, תצפו שאף יישוב דרוזי לא יקבל או שמעטים היישובים הדרוזים שכן יקבלו.

ג'בר חמוד: לגבי ה-Matching, צריך לזכור שאנחנו חיים במדינת ישראל, ומה לעשות, משרד הפנים חייב אותנו לאשר תקציבים עבור שנת 2022.

ג'בר חמוד: בתקציב 2022 כל הרשויות כבר אישרו, ולא לקחו בחשבון כי לא ידעו, אין לנו מגלי עתידות.

ג'בר חמוד: לא ידענו שב-2022 נצטרך להוסיף לתקציב עוד 400,000-500,000 ₪.

ג'בר חמוד: כשאני אומר 400,000-500,000 ₪ ליישוב דרוזי ממוצע, זה כמו 20,000,000 ₪ לתל אביב.

ג'בר חמוד: תבינו את הממדים, זה מהווה אחוז נכבד מהתקציב.

ג'בר חמוד: התקציבים כבר אושרו, אז זה הולך להיות חסם קשה כדי למצוא מקורות ל-Matching כשאין לנו, ההכנסות שלנו הן מהנמוכות במדינה.

ג'בר חמוד: זו בעיה צפויה בכל ההתרחשות הזו.

ג'בר חמוד: התייחסתם ל-10,000 תושבים, אמרתי שרוב היישובים הדרוזים הם מתחת ל-10,000 תושבים.

ג'בר חמוד: יש לנו חמישה יישובים שהם מעל 10,000, אבל רוב היישובים הם מתחת למספר הזה.

ג'בר חמוד: צריך לזכור שאנחנו נמצאים בפריפריה, אין תחבורה ציבורית, אז מי שיש לו יש לו ומי שאין לו לא יהיה לו לעולם.

מופיד מרעי: אוקי.

ג'בר חמוד: אני חושב שצריך לקחת בחשבון את כל נושא זמינות הביצוע.

ג'בר חמוד: אני מברך על הכוונות ועל הרצון של משרד התרבות והספורט, ושמעתי גם את השר, יש להם כוונה והשר נתן יעד של 100% מימוש.

ג'בר חמוד: השאלה היא איך מממשים את זה כך שהרוב המכריע של העדה ייהנה והתהליך יונע.

ג'בר חמוד: יש לנו בעיה במעט מתקנים שקיימים היום, בעיה קשה בנושא שיפוצים.

ג'בר חמוד: שמחתי שהתייחסו לזה בדגש על קירוי.

ג'בר חמוד: כמו שאמר חבר הכנסת דוידסון, אני רואה את המורה לספורט ואת הילדים בקיץ במגרש בחוץ, בלי קירוי, זה קריטי לתת תנאים בסיסיים לכל המתקנים הקיימים כדי שההליך ילך וייבנה.

מופיד מרעי: תתכנס לסיכום בבקשה.

ג'בר חמוד: אני לא צריך לשבת שעתיים בדיון ולא לגעת בדברים הכי חשובים.

מופיד מרעי: אני איתך, אבל צריך להתכנס לסיכום.

ג'בר חמוד: אם אתה רוצה שאני אשתוק אני אשתוק.

מופיד מרעי: אנחנו רוצים לתת גם לאחרים.

ג'בר חמוד: בסדר.

ג'בר חמוד: לגבי בינוי, צריך לזכור שההחלטה הזאת היא לשנתיים, 2022 ו-2023.

ג'בר חמוד: אני חושב שהרשות יחד עם משרד האוצר ומשרד התרבות והספורט צריכים לתת את תקציב הבינוי רב שנתי.

ג'בר חמוד: מה קורה היום?

ג'בר חמוד: אם תיתן לי עכשיו הרשאה לחצי מבנה ואת החצי השני תיתן לי ב-2023, אני לא יכול לצאת למכרז.

ג'בר חמוד: במצב הזה אנחנו נראה את התוצאה ב-2025.

ג'בר חמוד: זו סוגייה שצריך לתת עליה את הדעת.

ג'בר חמוד: לגבי משרד התרבות, אני באופן אישי נגד החלטה כזו של לתת לדברים קיימים ועמותות כאלה ואחרות, לכל יישוב יש את הצרכים שלו ואת החליפה היישובית שלו, ומן הצדק לשתף פעולה עם הרשויות ועם הנהלת הרשות כדי לתת חליפה יישובית.

ג'בר חמוד: אם כסף ילך לכל מיני מגזרים או לכל מיני דברים ריכוזיים, אנחנו לא נראה מזה כלום וחבל שכך.

ג'בר חמוד: דבר אחרון, יש לנו גוף שמייצג אותנו שהוא הרשות לפיתוח היישובים הדרוזים והצ'רקסים, אני חושב שהם מכירים את הצריכים שלנו.

ג'בר חמוד: כרגע אתם הצגתם את אבני הדרך בגדול, אבל זה לא תורה מסיני ויש מקום לשבת עם הרשות כדי לשמוע אותה בפירוט על מנת לתת מענה פר יישוב ופר החוסרים של אותו יישוב.

ג'בר חמוד: תודה רבה.

מופיד מרעי: תודה רבה, אמרת דברים נכונים.

מופיד מרעי: הכל יירשם וגם יהיו תשובות לנושא הזה.

מופיד מרעי: ג'בר אמר דברים מאוד חשובים, בעיקר לגבי תקציב הבינוי והדברים האחרים.

מופיד מרעי: ויסאם נאבואני, אחרי זה עלם ולאחר מכן ואיל.

שאוקי לטיף: יש שני נושאים שאני רוצה לדבר עליהם.

שאוקי לטיף: בעניין התרבות, יש לנו בכפר הרבה מאוד עמותות שמבקשות תקציבים.

שאוקי לטיף: אני מבסוט שענף התרבות מאשר להן תקציבים, אבל לצערי הרב זה בא על חשבון המועצות.

שאוקי לטיף: הם מקבלים תקציבים מאוד נכבדים ויפים ואני מאוד מרוצה מזה, אני רוצה שימשיכו לתקצב אותם ולתת להם כסף טוב על מנת שהם יתייעלו וישרתו את הציבור.

שאוקי לטיף: בין זה לבין לקזז למועצה מהתקציב שלה את התקציב שמגיע לאותן עמותות, יש מרחק או פער מאד גדול.

שאוקי לטיף: אני מאוד מצר על זה, זה מנוהל באופן לא תקין.

שאוקי לטיף: מה שמגיע למועצה צריך להיות צבוע אך ורק בשביל המועצה.

שאוקי לטיף: מה שהם מתקצבים למען אותן עמותות, עמותת סיראז' למשל שאני מאוד אוהב ורוצה שהם יקבלו עוד ועוד, מכיוון שהם ברמה בינלאומית.

שאוקי לטיף: איפה שהם נמצאים הם עושים עבודה מצוינת ויפה.

שאוקי לטיף: אני רוצה את התערבותך בנושא הזה, חבר הכנסת מופיד מרעי.

שאוקי לטיף: הנושא השני, אני רוצה לפנות למר דניאל ארץ קדושה.

שאוקי לטיף: לפני כחודש או שנתיים פרסמו קול קורא ואני המתנתי לו בקוצר רוח.

שאוקי לטיף: זה היה בנושא גידור, קירוי, תאורה ושדרוג מגרשי כדורגל.

שאוקי לטיף: להבדיל מרשויות אחרות כמו בית ג'אן, יש לי מגרש יפה שאני באופן אישי מטפל בו ממש כמו שאני מטפל בילדים שלי.

שאוקי לטיף: זו ממש הבובה שלי, אם יש לי רוגע נפשי זה בגלל שיש לי מגרש כזה.

שאוקי לטיף: הוא הפנינה שבכתר, הוא היהלום של הכפר.

שאוקי לטיף: לא בגלל שהיה לי זמן פנוי, הגשתי קול קורא והמתנתי על מנת לתקצב את אותו קול קורא בקוצר רוח.

שאוקי לטיף: אני נפסלתי משום מה, מכיוון שאולי אני בחור לא יפה, אולי מישהו יותר ממני, אני נדחיתי לצערי הרב.

שאוקי לטיף: ערערתי על הבקשה ונדחיתי שוב מסיבות שונות ומשונות שאני לא מקבל.

שאוקי לטיף: אדון דניאל ארץ קדושה, הוא לפני כן דיבר והתרברב שהוא מתקצב אבל הוא לא מתקצב אף אחד.

שאוקי לטיף: הוא ממש עשק אותי וקיפח את תושבי ראמה באופן בוטה ביותר.

שאוקי לטיף: הוא חייב לתקצב את אותו מגרש מכיוון שהוא בכלל לא יודע איפה זה כפר ראמה, לצערי הרב.

שאוקי לטיף: הוא סתם דחה את הבקשות שלו בכל בדיקה, הוא לא עיין בטפסים שהגשתי.

שאוקי לטיף: אני באתי על מנת לבצע את הדרישות שלי והמתנתי לזה בקוצר רוח, אבל לצערי הרב הוא דחה אותי.

מופיד מרעי: הנושא הזה ייבדק.

שאוקי לטיף: הוא העדיף מקומות אחרים עליי.

מופיד מרעי: תודה רבה שאוקי, הנושא הזה ייבדק.

חן דהן: האמירות האישיות נגד דניאל, בעיניי הן מאוד לא נוחות.

מופיד מרעי: זה לא לגופו של איש, הוא מעלה בעיה, במקרה הזה זה בחצר שלך.

מופיד מרעי: הוא פנה אליי וביקש שאני אטפל בזה באופן אישי, אז אני ואתה מחויבים לתפקידים שלנו.

מופיד מרעי: אנחנו נעבור לראש מועצת ג'וליס ויסאם נאבואני, בבקשה.

מופיד מרעי: לאחר מכן החברים שנמצאים פה יקבלו את זכות הדיבור.

ויסאם נאבואני: אני מברך על המפגש הזה, תודה לך ידידי מופיד על הוועדות שאתה מקיים.

ויסאם נאבואני: תודה גם ליתר חברי הכנסת שנמצאים כאן.

ויסאם נאבואני: אני רוצה להגיד ש - - עושים עבודה טובה ברשויות המקומיות, ואני חושב שהם מעורבים טוב בתוך הרשויות.

ויסאם נאבואני: אני היום רואה את השקופיות האלה במצגת ואני אומר לכם שהתחושה היא אופטימית.

ויסאם נאבואני: אני חושב שאם נעשה קצת שדרוגים ודברים נוספים, עם אבני דרך ועוגנים נכונים, אפשר ליישם את התקציב הזה ולנצל אותו.

ויסאם נאבואני: מה שמפריע לי כאן זה שני דברים.

ויסאם נאבואני: אחד, שמעתי שהתוכנית הוכנה על בסיס מגעים וממשק עבודה עם אמין ועם קבלן, שזה בסדר גמור.

ויסאם נאבואני: יחד עם זאת, כמו שאמרו כאן חבריי, יש צרכים מקומיים, לכל יישוב יש צרכים מקומיים מבחינת ספורט, יש כאלה זמינים יותר, יש זמינים פחות, יש כאלה שצריך לשדרג להם מגרשים, יש כאלה שחסר להם תקציבים לפרויקטים שכרגע מתבצעים בתחום הספורט ונתקעו בגלל שאין תקציב להשלים אותם.

ויסאם נאבואני: יש לנו פה מגוון בעיות של כל יישוב ויישוב.

ויסאם נאבואני: השאלה שלי, מופיד, היא עם מי אני צריך היום להכין את התוכנית היישובית שלי?

ויסאם נאבואני: יש לי תוכנית מוכנה מבחינת הספורט שמתייחסת גם למתקנים, גם לשדרוגים, גם לשיפוץ מתקנים קיימים, גם לפעילויות ספורט וגם לפעילויות תרבות יישובית, עם תקציבים, אומדנים וכל מה שיש שם.

מופיד מרעי: לא היה לך מגע תכנוני עם משרד התרבות והספורט?

ויסאם נאבואני: לגבי משרד התרבות והספורט, אני רואה שיש עבודה על הנושא הזה, אבל יחד עם זאת אף אחד לא ישב איתי ואמר לי תקשיב, יש תוכנית 2022-2023, בוא נראה מה הצרכים של היישוב שלך ונראה מה אנחנו מקדמים ולא מקדמים.

ויסאם נאבואני: הצרכים שלי שונים מהצרכים של ראדי שאין לו מגרש בכלל, יש לו בעיה הרבה יותר קשה.

ויסאם נאבואני: לי יש מגרש, יש לי קול קורא שקיבלתי ממשרד התרבות והספורט בשנה שעברה, התחלתי לבצע אותו אבל נעצרתי כי אין לי כסף להשלים אותו.

מופיד מרעי: הנקודה ברורה, אני קוטע אותך אבל אתה לא מסיים.

מופיד מרעי: אני תמיד אומר שכדי לעשות שינוי צריך לעשות אותו עם בעלי העניין, שם נמצאת החוכמה והניסיון.

מופיד מרעי: חברים, אני אומר את זה למשרד התרבות והספורט, אמרתם שעוד כשלושה שבועות תהיה תוכנית.

מופיד מרעי: אנא מכם, בבקשה תשבו מול ראשי הרשויות, תמפו את הצרכים עם האנשים שאצלם נמצאת החוכמה והניסיון כדי שתגיעו לדיון הבא עם מיפוי מלא.

ויסאם נאבואני: שאלה אחרונה.

ויסאם נאבואני: אני היום רוצה להציג את התוכנית הזאת למשרד ואני רוצה לדבר עם המשרד, לבוא ולהתחיל לממש אותה או לפחות חלק ממנה, לדעת מה הצרכים ומה החוסרים.

ויסאם נאבואני: איך אנחנו עושים את זה כראשי רשויות?

ויסאם נאבואני: יש ממונה מטעמם?

ויסאם נאבואני: בהחלטה עצמה יש וועדה מקצועית, יש כל מיני מנגנונים שנכנסו לתוך הוועדה עם תוכנית עבודה, אבני דרך, מדדים וביצוע.

ויסאם נאבואני: השאלה שלי היא אם אני רוצה לבוא להציג תוכנית ולהראות את הצרכים שלי, לחשוב יחד איך מממשים אותה גם תקציבית, גם להסיר חסמים וגם לבדוק פעילויות נוספות.

ויסאם נאבואני: יש לי פעילות ספורטיבית ביישוב שהיא שונה, אני רוצה תחומי ספורט מסוימים ביישוב שלי.

מופיד מרעי: הנקודה ברורה.

קריאה: יש לנו מפקח שנמצא.

ויסאם נאבואני: מפקח זה בסדר גמור, אני סומך על אמין.

ויסאם נאבואני: אני רוצה מישהו שיודע לקבל החלטות, יודע להקצות תקציבים ויודע לעשות מימוש להחלטה, כמו שכולנו אמרנו.

מופיד מרעי: אדוני ראש המועצה, אתה צודק.

עלי סלאלחה: הדברים נשארו אותו דבר.

עלי סלאלחה: אתם צריכים להגיע אליהם ולשאול מה יש לכם, איך אנחנו יכולים לעזור לכם.

מופיד מרעי: הנקודה ברורה וקיבלה גם חיזוק מחבר הכנסת עלי.

מופיד מרעי: יש מנגנון תכנוני ויש את הרשות לפיתוח הגליל, יחד עם פקחים ואנשי המקצוע של המשרד.

מופיד מרעי: חברים, תרדו לשטח, תחברו לראשי הרשויות ומשם תתקדמו להכנת תוכנית.

מופיד מרעי: כמי שבא מהשלטון המקומי ומלא מעט מערכות ארגוניות, ברגע שאתם עושים את זה מול השטח עם הפקחים שלכם והמפקחים שלכם, אתם תגיעו לתוכנית ישימה הלכה למעשה.

מופיד מרעי: ראש המועצה, תרצה להוסיף עוד משהו?

ויסאם נאבואני: תודה רבה ובהצלחה לכולנו.

ויסאם נאבואני: אני רואה שמשרד התרבות והספורט עושה עבודה יפה אז תודה רבה.

ויסאם נאבואני: אני אופטימי.

מופיד מרעי: תודה רבה.

מופיד מרעי: חבר הכנסת פטין מולא, אני מבקש קצר ולעניין כדי שנוכל לתת לאנשים שהגיעו לכאן לדבר.

פטין מולא: אל תגיד לי קצר, אני שומע מהבוקר תוכניות.

פטין מולא: בוקר טוב לכולם, אני מברך אותך שוב.

פטין מולא: אני שמעתי והקשבתי לחלק גדול מהחברים שלי ראשי הרשויות וגם חברי עלי שדיבר על זה.

פטין מולא: שמעתי גם את השר שרוצה לקדם.

פטין מולא: ראשית, אני רוצה לברך את - - תושב ירכא על ההישג שלו, וגם לברך את כרואן חלבי ששברה שיא.

פטין מולא: אני אתן לך דוגמה קטנה, אני עשיתי אתמול בלילה בדיקה על הכדורגל.

פטין מולא: רק בנושא הזה של הכדורגל, יש שתי קבוצות כדורגל בליגה ב', יש שני מגרשי כדורגל שהם לא אצטדיון.

פטין מולא: יש קבוצת כדורגל אחת ברמת הגולן של ארבעת הכפרים.

פטין מולא: יש לנו גם קבוצות בליגה ג'.

פטין מולא: בכל הכפרים אין מגרש כדורגל מאושר אחד חוץ מירכא, ישנו אצטדיון שאינו מאושר כי אין שם קבוצת כדורגל.

פטין מולא: הושקעו המון כספים בזה, זה בושה למדינת ישראל, 70 שנים אין לנו אצטדיון כדורגל אחד, אין לנו קבוצת כדורגל.

פטין מולא: אני מדבר רק על כדורגל, אני לא מזכיר את שאר הענפים.

פטין מולא: אין לנו קבוצת כדורגל אחת בליגה מתקדמת.

פטין מולא: אתם מדברים על תוכניות, אני יודע שויסאם נאבואני ראש מועצת ג'וליס בזמנו פנה למירי רגב שהייתה שרת התרבות והספורט, הוא הציג תוכנית מאוד יפה לפני שנתיים.

פטין מולא: מדוע זה תקוע?

פטין מולא: בג'וליס היה בית ספר לכדורגל לתפארת מדינת ישראל.

פטין מולא: אתה צריך לראות איך הילדים שם משחקים ולאן אפשר להגיע איתם.

פטין מולא: אני קורא פה לחבריי, גם אני שותף לעשייה שלכם, נפעל להביא את התקציבים.

פטין מולא: המינהלת צריכה להתעורר, אם האשם שומע אותנו, אתם לא צריכים רק לבקש מהמועצות להגיש, תפקידם גם להגיש תוכניות, לבוא ולהציג את זה לרשויות או לקחת מהרשויות ולהניע את זה.

פטין מולא: יש שם עובדים שיכולים להניע כל מיני דברים בחברה הדרוזית.

פטין מולא: הגיע הזמן בתקציב החומש, אבל אין לנו חומש ואני לא אחזור על הסוגייה הזו.

פטין מולא: צריך להגדיל את תקציב הספורט פי שלוש ולפתח את כל ענפי הספורט בעדה הדרוזית.

פטין מולא: אם אתה הולך לכיוון הספורט ומביא את הילדים לספורט, אתה מונע מהם לגלוש לעבריינות ומעביר אותם למסלול מאוד חיובי.

פטין מולא: אני מאחל לך ולכולם הצלחה ועשייה טובה.

פטין מולא: סליחה שלא יכולתי להגיע מוקדם, אני בדרך לכנסת.

מופיד מרעי: תודה רבה על הדברים החשובים והענייניים.

מופיד מרעי: כולנו ביחד, התפקיד שלנו הוא לקדם את זה.

מופיד מרעי: נעבור לעלם, ואיל וחלבי.

מופיד מרעי: בבקשה.

עלם אדין איבראהים: בוקר טוב, אני עלם איבראהים, מנהל תחום חברה ערבית מרכזי הטניס בישראל.

עלם אדין איבראהים: בכובע השני שלי אני מנהלת את מרכז הטניס גליל סאג'ור.

עלם אדין איבראהים: מרכז הטניס גליל סאג'ור נבנה ב-2009.

עלם אדין איבראהים: נלקחה החלטה בפרוטוקול של 29 לינואר 2007 לבנות פרויקטים בעדה הדרוזית, לפתח ולשקם אותם.

עלם אדין איבראהים: החליטו על חמש החלטות, בית המורשת, יד לבנים שהיה, בית ספר עתידים בירכא, בית הלוחם הדרוזי ומרכז הטניס.

עלם אדין איבראהים: משום מה, מרכז הטניס נפל בין הכיסאות, לא הוכר כתקנה או כפרויקט עדתי.

עלם אדין איבראהים: הוא מסתמך על תקציבים שמגייס מרכז הטניס בלי שום קשר לכנסת, לממשלה או למשרדי הממשלה.

עלם אדין איבראהים: בסופו של דבר, ב-8 לפברואר 2022, אדוני יושב הראש הציג והעלה בוועדת התרבות והספורט את הסוגייה של מרכז הטניס.

עלם אדין איבראהים: מרכז הטניס נותן מענה לא רק לדרוזים, הוא נותן מענה בבקעת בית הקדם כמעט ל-250,000 תושבים.

עלם אדין איבראהים: מרכז הטניס בגליל בחמש השנים האחרונות עשה שש תחרויות בינלאומיות.

עלם אדין איבראהים: אם אנחנו מדברים על ספורט יחידני, זה המקום.

עלם אדין איבראהים: לפני חודשיים נפסלנו בקול קורא כי רצו לקבל את אישור הוועדה שהתקיימה ברשות המקומית ב-2002, האם קיבלנו את האדמה מן המניין.

עלם אדין איבראהים: יש שם כמעט עשר דונם וזה מתנהל בצורה מאוד יפה.

עלם אדין איבראהים: היינו לפני שבועיים עם חבר הכנסת סימון דוידסון והוא גם אמור לבקר אצלנו, אבל אני יכול לדבר על מרכז הטניס גליל.

עלם אדין איבראהים: אדוני יושב הראש, אנחנו נותנים מענה לילדים עם צרכים מיוחדים, עם תוכניות, עם נערות בסיכון, שיתוף פעולה עם מרכז המעשה, בתים חמים.

עלם אדין איבראהים: אני מממן את ההסעות, הכל ביכולות אישיות ולא בדחף של אף אחד.

עלם אדין איבראהים: אני אומר לך, אני בתור צעיר שיחקתי כדורגל ברחוב, בתור צעיר לאבא שלי הייתה יכולת לשלוח אותי לשחק במכבי כרמיאל בליגה ארצית.

עלם אדין איבראהים: התגייסתי לגולני, מה אני אעשה, לא המשכתי כספורטאי מצטיין.

עלם אדין איבראהים: אם אני מסתכל אחורה - - -

מופיד מרעי: אבל היית גולנצ'יק מצטיין.

עלם אדין איבראהים: תודה.

עלם אדין איבראהים: אם אני מסתכל אחורה אני מסכים עם כל מה שאומר יושב ראש הפורום ג'בר חמוד, כל הקשיים, הקולות הקוראים והמיפוי, אני שמתי פתק לחבר הכנסת האם 350 מגרשי הטניס שרשמת פה הם נכללים ב-200 של מרכז הטניס?

עלם אדין איבראהים: לא, אז יש לך 550.

עלם אדין איבראהים: בפתיחה של היכל התרבות ברהט יושב ראש מפעל הפיס אומר שיש 20,000,000 ₪ לא מנוצלים בתחום הספורט.

קריאה: 200,000,000 ₪.

עלם אדין איבראהים: 200,000,000 ₪?

עלם אדין איבראהים: תן לי מיליון, אני אנצל אותו.

עלם אדין איבראהים: בסופו של דבר, המיפוי שנעשה בחברה הדרוזית, ואני שמח שאומרים חברה ולא מגזר, הוא לוקה בחסר.

מופיד מרעי: זה עניין של הרגל.

עלם אדין איבראהים: אני רואה הערה קטנונית, התקציב כולל תאורה במגרשי הכדורגל.

עלם אדין איבראהים: הרי הרשויות המקומיות קיבלו תקציב על אנרגיה סולארית, על אנרגיה ירוקה.

עלם אדין איבראהים: הם קיבלו תקציבים להחליף את התאורה.

עלם אדין איבראהים: למה אתם מכניסים תאורה?

עלם אדין איבראהים: בסופו של דבר אני נמצא פה - - -

מופיד מרעי: תעביר את המסר.

עלם אדין איבראהים: אדוני היושב ראש, אני חושב שהגיע הזמן להכיר במרכז הטניס כתקנה וזה יהיה כלל ארצי.

עלם אדין איבראהים: המרכז הזה תומך בנו כבר כמעט 15 שנים, כבר 15 שנים מרכז הטניס תומך בחברה הדרוזית ולא ראיתי שאף אחד הרים כפפה ואמר לפחות תודה רבה.

עלם אדין איבראהים: לסיכום, לפני שבועיים נפתחה תוכנית הד סטארט באימוץ של אנדי רם.

עלם אדין איבראהים: האדם הזה הקים את התוכנית הזאת בשביל לחזק את המנטליות של הילדים הערביים, בדגש על הדרוזים, כי מנטלית אנחנו שבורים.

עלם אדין איבראהים: מעבר לזה, כמנהל שעובד בצורה אסרטיבית כדי להביא תוצאת לחברה שלי, אני יכול להגיד לך שאני נתקע לא מעט.

עלם אדין איבראהים: אני אתן לך דוגמה אחרונה ובזה אני אסכם.

עלם אדין איבראהים: כמנהל חברה ערבית ברמה הארצית, אני מגיע לטייבה לפתח שם מרכז טניס, יש לו קול קורא, יש לו היתר והכל, אבל הקול הקורא פג תוקף כי לא עמדו בזמן.

מופיד מרעי: קורא לנו הרבה.

מופיד מרעי: תודה רבה עלם.

מופיד מרעי: אני מלווה את עלם גם בתור ראש ראשי הרשויות הדרוזיות והצ'רקסיות עם הפרויקט שלו, ניסינו לקדם את זה בגליל.

מופיד מרעי: אמרתי לו דבר אחד, שים לעצמך יעד.

מופיד מרעי: אנחנו פתחנו את הדיון הזה עם אצנית ששברה שיא, שישים לעצמו יעד שאנחנו רוצים שחקן או שחקנית טניס ברמה הלאומית שתייצג את מדינת ישראל בכבוד בכל מקום בעולם.

מופיד מרעי: נקווה שתגיעו לזה.

מופיד מרעי: ואיל יושב כבר שעה וחצי בשקט.

מופיד מרעי: אני מרגיש שאני צריך להגיד שלוחות הזמנים קצרים.

מופיד מרעי: ראשי הרשויות נמצאים, בואו נקצר כדי לתת לכולם זמן ולהתכנס לסיכום.

מופיד מרעי: ואיל, בבקשה.

ואיל מוגרבי: בוקר טוב לכולם.

ואיל מוגרבי: חבר הכנסת סימון דיבר לעניין בעניין תחום הספורט כי הוא בא מהתחום.

ואיל מוגרבי: אני מרגיש שיושב כאן צוות מקצועי וגם ממול מינהל הספורט.

ואיל מוגרבי: תודה לדניאל וחן שהגעתם ושאתם נותנים מזמנכם.

ואיל מוגרבי: אדוני היושב ראש, תרשה לי קודם לברך את יקירתנו כרואן חלבי על הזכייה שלה.

ואיל מוגרבי: אני אשאל את שאלת המיליון, איפה אותה ספורטאית התאמנה?

ואיל מוגרבי: על זה נענה אחר כך.

מופיד מרעי: במגרשים של מרכז הארץ.

ואיל מוגרבי: אדוני היושב ראש, אני בא לכאן בכמה כובעים, כובע ספורטאי, ואתה יכול להוסיף אותי גם לאלופים שזכו באליפות ישראל ואליפות אירופה.

ואיל מוגרבי: השתתפתי גם באליפות העולם וזכיתי במקום הרביעי באומנויות לחימה.

ואיל מוגרבי: אני גם יושב ראש וועדת הספורט באשכול הגליל המזרחי וסגן יושב ראש וועדת ספורט במרכז השלטון המקומי.

ואיל מוגרבי: לאחרונה זומנתי על ידי הוועד האולימפי מטעם יושבת ראש הוועד האולימפי, יעל ארד, במטרה לקדם את הספורט במגזר ובחברה הדרוזית במיוחד.

ואיל מוגרבי: אני מצפה ומקווה שנגיע ליעד.

ואיל מוגרבי: אם תרצו, אין זו אגדה.

ואיל מוגרבי: אני רוצה להתחיל עם ראשי הרשויות, חבריי ועמיתיי, מכאן מתחיל כל עניין קידום הספורט.

ואיל מוגרבי: כל אחד שאומר שאין תקציב, אני אומר שכל אחד שירצה להוכיח ולתת תמיכה לרשות, אני מקבל ממינהל הספורט וממשרד הספורט את התקציבים לא בגלל שאני יפה, כי אני רץ, כי אני דואג ואכפת לי.

ואיל מוגרבי: לא סתם אני מקבל ממשרדי הממשלה בית ספר או בינוי שני בתי ספר - - -

קריאה: אני לא מקבל את זה.

מופיד מרעי: תן לו לסיים את הדברים שלו, הוא לא הפריע לך.

ואיל מוגרבי: אני אומר את דבריי כי ניסיתי את זה על בשרי.

ואיל מוגרבי: הגעתי למשרדי הממשלה, דפקתי על השולחן, עמדתי על בקשתי ודרישתי.

ואיל מוגרבי: החוסר שיש לי ביישוב, וכן קיבלתי, אבל עדיין לא באותה רמה שאנחנו צריכים.

ואיל מוגרבי: היום קיבלתי קול קורא של שדרוג מגרש כדורגל.

ואיל מוגרבי: יש לנו חסם, קיבלתי 5,000,000 ₪ לשדרוג מגרש כדורגל בעין קניה בצפון, בפריפריה של הפריפריה.

ואיל מוגרבי: קיבלתי 5,000,000 ₪ בגלל שהגעתי למשרד התרבות והספורט לכל ישיבה, הייתי מגיעה גם לכנסים של מנהלי מחלקות ספורט.

ואיל מוגרבי: בזמנו הגענו כשדניאל עמד בווינגייט עם מנהלי מחלקות הספורט ונאם שם.

ואיל מוגרבי: דרשתי הרבה דברים, זה דבר משותף בינינו, אדוני היושב ראש, הוא היה העוזר שלך והיום הוא המנכ"ל שלי במועצה.

מופיד מרעי: זה נכון.

ואיל מוגרבי: הוא לא האמין שאני אקבל.

ואיל מוגרבי: כשהגשנו את הקול הקורא לאולם הספורט בעין קניה, ביקשתי 500 מושבים לאולם הספורט מכיוון שיש לנו חסם, יש לנו 2,400 תושבים.

מופיד מרעי: 499 מושבים.

ואיל מוגרבי: האולם 499, כן.

ואיל מוגרבי: אמין סלאח לא האמין שאני אשיג את זה.

ואיל מוגרבי: התעקשתי, הגעתי, דיברתי עם דניאל ואז דניאל אמר למנכ"ל, אדוני, לך אחרי ראש המועצה שלך, הוא יודע מה הוא רוצה.

ואיל מוגרבי: היום קיבלתי תקציב של 11,000,000 ₪ ממינהל הספורט.

ואיל מוגרבי: עדיין יש לנו עוד, זה חסם.

ואיל מוגרבי: כשאנחנו במשרדים מתקצבים את הפרויקטים, אתם שוכחים מהטופוגרפיה הקשה.

ואיל מוגרבי: אני אגיד לך עוד דבר, מגרש כדורגל שהקמתי עם כניסתי לתפקיד כראש רשות, מגרש שמתוקצב על ידי מינהל הספורט והטוטו, המגרש מתוקצב כ-600,000 ₪.

ואיל מוגרבי: עלות ליישוב עין קניה עלה לי 1,200,000 ₪ כי הייתי חייב להזיז משם 12,000 קוב אדמה.

ואיל מוגרבי: מדובר בטופוגרפיה הררית ואתם במשרדים לא מתייחסים לזה.

ואיל מוגרבי: נקודה אחרונה, אני לא ארחיב יותר מידי כי הזמן קצר.

ואיל מוגרבי: כולנו דוגלים בנושא החינוך כראשי רשויות.

ואיל מוגרבי: היית ראש רשות ולקחתי אמירה שלך, אדוני היושב ראש, כשאמרת לי שבמועצה אתה משקיע בחינוך לפחות 250,000 ₪ פר תלמיד, אם אני לא טועה.

מופיד מרעי: יש מדד של השקעת רשות בתלמיד.

מופיד מרעי: בחורפיש היינו מקום שני בארץ בזמנו, אלפי מנשה עברו אותנו.

ואיל מוגרבי: אדוני היושב ראש, אנחנו דוגלים בחינוך, אבל שכחנו שיש גם את החינוך הגופני.

ואיל מוגרבי: כשהמשרדים מתקצבים את הרשויות מבחינת בינוי, הם גם שוכחים שיש מתקני ספורט בבתי הספר.

ואיל מוגרבי: שם זה על חשבון הרשות והיא מתקצבת הזה מהקרנות שלה.

ואיל מוגרבי: אנחנו צריכים כאן ממשרדי הממשלה, הכנסת והוועדה המכובדת, לתקצב את מתקני הספורט בבתי הספר.

ואיל מוגרבי: שם זה מתחיל, מהחינוך.

ואיל מוגרבי: החינוך הוא הדגל של כולנו, זה מאוד חשוב לנו.

מופיד מרעי: משפט לסיכום.

ואיל מוגרבי: יש הרבה, אדוני היושב ראש.

ואיל מוגרבי: אני חייב להתייחס ולהגיד כמה נקודות, ברשותך.

מופיד מרעי: בקצרה.

ואיל מוגרבי: אני לוקח את הפריפריה כנקודת חוזקה ולא כנקודת חולשה, אני לא צריך שתשווה אותי למרכז ותל אביב כי להם יש את הכל ולנו חסר.

ואיל מוגרבי: אני כראש רשות עושה את המקסימום כדי להביא את אותו יעד שנמצא בתל אביב ואותו מתקן שנמצא בירושלים, אני רוצה שיהיו בעין קניה בממד המתאים ליישוב.

ואיל מוגרבי: לכן זו נקודת חוזקה שלי, אני רוצה את הכסף אליי ושלא יועבר לשם.

ואיל מוגרבי: אם ניקח מארבעת היישובים הדרוזים ברמת הגולן את קבוצת הכדורגל ששיחקה מול מכבי תל אביב והגיעה להישג מאוד מכובד, היום היא משחקת בליגה ב'.

ואיל מוגרבי: הקבוצה הזאת לא מתוקצבת ואנחנו חייבים לשמור עליה ולהחזיק אותה.

מופיד מרעי: אנחנו צריכים להיכנס לסיכום כי הזמן קצר.

ואיל מוגרבי: אנחנו חייבים לתקצב את הקבוצה כדי שלא תתפרק.

מופיד מרעי: עוד משהו?

ואיל מוגרבי: יש הרבה, אבל אני אסתפק - - אדוני היושב ראש, אני בא מהתחום, זה התחום שלי.

מופיד מרעי: אתה תהיה חייב לבוא לכל דיון שאנחנו עושים פה.

ואיל מוגרבי: אדוני, זה כבוד גדול בשבילי להגיע לכנסת ובכלל לוועדות שאתה מקיים.

ואיל מוגרבי: אני מודה לך על כל המאמץ שאתה משקיע למען החברה הדרוזית.

ואיל מוגרבי: תודה רבה.

מופיד מרעי: תודה רבה לראש המועצה בעין קניה, אמרת דברים לעניין.

מופיד מרעי: מה שמייחד את הוועדה הזאת זה שאנחנו קשובים לכל דעה.

מופיד מרעי: לא בטוח שאנחנו מקבלים את הדעה - - -

עלי סלאלחה: אז אני לא מקבל את הדעה.

מופיד מרעי: בגלל זה יש דיון.

עלי סלאלחה: אתה חושב שאתה דואג יותר טוב לצרכים של הכפרים הדרוזים משאר החברים?

עלי סלאלחה: מה, הם לא הולכים?

עלי סלאלחה: הם לא מתאמצים?

מופיד מרעי: חבר הכנסת, ביקשת ממני לתת לראשי הרשויות לדבר, אז בבקשה.

מופיד מרעי: עבדאללה, ראש מועצת חורפיש.

מופיד מרעי: שלא יאשימו אותי שאני משוחד לחורפיש, נכון שאני משם וחשוב לי מאוד מגרש הכדורגל ואולם הספורט.

מופיד מרעי: עבדאללה, בבקשה.

עבדאללה חיראלדין: שלום לכולם.

עבדאללה חיראלדין: אני חושב שצריך לעשות תוכנית אסטרטגית בשביל הכפרים הדרוזים.

עבדאללה חיראלדין: זה לא במקרה שלכולם יש את אותן בעיות, אין להם מגרשים ושום דבר.

עבדאללה חיראלדין: לא חסר לנו שום דבר, לא כוחות, לא יכולות ולא כישרונות.

עבדאללה חיראלדין: לפני כ-15 שנים הייתה לנו קבוצת כדורגל שהגיעה לליגה א'.

עבדאללה חיראלדין: מגרש הכדורגל, חברי מופיד, אתה יודע את החסמים.

עבדאללה חיראלדין: הוציאו לנו את הנשמה עד שאנחנו הגענו, על כל השאר אני לא רוצה להוסיף.

עבדאללה חיראלדין: התוכנית שלנו עכשיו בוועדה המחוזית, אני מקווה שנצליח להגיע לסוף.

עבדאללה חיראלדין: זה פרק ראשון.

עבדאללה חיראלדין: פרק שני, חסרות לנו אדמות ושטחים ציבוריים לתכנן בהם מגרשים, אנחנו לא מצליחים לבנות.

עבדאללה חיראלדין: הנקודה השלישית זה התקצוב.

עבדאללה חיראלדין: מקציבים לנו 70% לכל פרויקט, ולא לוקחים בחשבון את הטופוגרפיה שלנו והחסמים בתכנון.

עבדאללה חיראלדין: כמו כן, פורסים את התקציב למשך ארבע שנים וזה גם חסם.

עבדאללה חיראלדין: אני מבקש לבנות תוכנית אסטרטגית ולקדם את כל העניינים שלנו, אי אפשר לחכות יותר.

עבדאללה חיראלדין: תודה רבה.

מופיד מרעי: תודה רבה עבדאללה, הדברים מוכרים לי.

מופיד מרעי: היום יש לנו כבר שטח שיפוט.

מופיד מרעי: צריך להתקדם, הדברים נרשמו.

מופיד מרעי: בהיג מנצור, ראש המועצה עוספיה, בבקשה.

בהיג מנצור: צהריים טובים.

בהיג מנצור: אני מצטרף לברכות על היוזמה.

בהיג מנצור: אני רוצה לציין ששר הספורט והתרבות ביקר בעוספיה, ואני ציפיתי שתהיה עבודת מטה נכונה כדי להתקדם עם כל הציפיות שהעלנו בפניו.

בהיג מנצור: יש החלטת ממשלה מה צריך לעשות לגבי התקציבים, אבל לצערי הרב אין עבודת מטה שאתה יודע מה יש לך, מה אתה מתכנן ומה אתה צריך לעשות.

בהיג מנצור: צריכה להיות ישיבה מקצועית כדי שנדע איך אנחנו מתקדמים.

בהיג מנצור: אני מצטרף לדברים שאמר חבר הכנסת סלאלחה, אנחנו במצב בכי רע, ואני אסביר את הנקודה הזאת.

בהיג מנצור: סוגיית הקרקע, שיפוץ של אצטדיונים והקמת אצטדיונים, רמ"י מוכנים להגיע לנוסחה, אבל משרד התרבות והספורט צריך לקבל את הנוסחה הזאת כדי שהתקציבים האלה יגיעו.

בהיג מנצור: אנחנו מנסים לטפל בסוגייה הזו, אבל אין אפשרות להתקדם.

בהיג מנצור: צריכה להיות החלטה מאוד מסודרת.

בהיג מנצור: אני מצטער, אנחנו לא מתקדמים.

בהיג מנצור: תאורה אני לוקח מהפיס כדי לעשות במגרש כדורגל כי משרד הספורט לא נותן לי את זה.

בהיג מנצור: אי אפשר להתקדם ככה.

בהיג מנצור: אני יודע שהכוונות טובות, אבל עם כוונות טובות אי אפשר להתקדם.

בהיג מנצור: זו הנקודה הראשונה.

בהיג מנצור: הנקודה השנייה היא סוגיית התרבות.

בהיג מנצור: אנחנו מדברים רק על הספורט, אבל סוגיית התרבות היא מאוד בעייתית.

בהיג מנצור: אנחנו לא יודעים איזה תקציבים יש, זה לא תקין.

בהיג מנצור: יש הרבה דברים שאנחנו רוצים לקדם, יש חגים, פעילות תרבותית לתלמידים, כל הדברים האלה עולים כסף אבל המשרד לא נותן מענה כי אין קולות קוראים שהתפרסמו, לא ראינו את כל הדברים האלה.

בהיג מנצור: אנחנו נכנסים בשנה הבאה לשנת בחירות בה אתה לא יכול לעשות כלום.

בהיג מנצור: זו שנה מאוד קריטית, אנחנו צריכים להתקדם.

בהיג מנצור: אני מבקש שמשרד התרבות והספורט יעשה פרויקט דגל לעדה, לחשוף את העדה בפני הציבור הישראלי.

בהיג מנצור: אנחנו רוצים שהציבור הישראלי יידע מה התרומה של העדה הדרוזית ומה נעשה.

בהיג מנצור: איך עושים את זה?

בהיג מנצור: על ידי תקשורת, על ידי ביקורים, מבצעים, צעדות משותפות וביקורים הדדיים.

בהיג מנצור: כל הדברים האלה חסרים לנו.

בהיג מנצור: אני אומר לך, חבר הכנסת מופיד, הפעילות שאתה עושה מאוד חשובה אבל צריך לעשות Follow up.

בהיג מנצור: ה-Follow up של המשרדים לוקה בחסר, זה לא טוב.

מופיד מרעי: זה הדיון הראשון, אנחנו נמשיך ונעקוב.

מופיד מרעי: זה דיון פתיחה אז אנחנו ברמה של הנושא עצמו, אחרי זה נתעמק.

מופיד מרעי: יש לך משפט לסיכום?

בהיג מנצור: אני מקווה שיהיה שינוי מרחיק לכת כי אני בבעיה עם מגרש הכדורגל, אין לי בריכת שחייה, אין לי 1,001 דברים.

בהיג מנצור: אני לא רוצה להיות מרכז הארץ, אני רוצה להיות עוספיה שמסוגלת לתת לאנשים להתחרות בבריכת שחייה.

בהיג מנצור: למה כל הדברים האלה מתעכבים?

בהיג מנצור: אני לא מצליח להבין.

בהיג מנצור: למה אנחנו צריכים להיות בשוליים כל הזמן?

בהיג מנצור: כאילו אנחנו נולדים מחדש, כאילו המדינה הוקמה עכשיו.

בהיג מנצור: המדינה הקומה ב-1948 - - -

סימון דוידסון: אני אגיד לך למה.

מופיד מרעי: ברשותך, חבר הכנסת - - -

סימון דוידסון: הוא יושב ראש מועצה?

מופיד מרעי: בהיג, אנחנו פה כדי שנהיה מרכז.

מופיד מרעי: זה אתה, אני, חברי הכנסת, ואנחנו נהיה מרכז כי אנחנו נעמוד על מה שאנחנו רוצים ונגיע למה שאנחנו רוצים.

מופיד מרעי: חבר הכנסת סימון, בבקשה.

סימון דוידסון: דניאל, אני מת עליכם, באמת, אנחנו עובדים שנים ביחד.

סימון דוידסון: אני לא מאשים את משרד הספורט, אבל אני אומר לכם שוב, ואדוני יושב ראש המועצה, 40 שנים לא עשו כלום בנושא הזה.

סימון דוידסון: לא כלום, לא עשו הרבה.

סימון דוידסון: אנחנו בכזה פער אדיר, להדביק את כל הגירעון הזה של מתקנים, ספורט וכל הנושא הזה, זה ייקח שנים להדביק את הפער.

סימון דוידסון: גם אתם מהשטח צריכים לצעוק כל הזמן להגדיל את התקציב, כי בסוף הכל זה כסף.

מופיד מרעי: הם צועקים והרבה.

מופיד מרעי: נעבור לוהיב חביש, ראש מועצת ירכא.

והיב חביש: בוקר טוב אדוני היושב ראש, חברי הכנסת ואנשי המקצוע בספורט ובתרבות.

והיב חביש: אני מאוד שמח על קיום הישיבה.

והיב חביש: אני חושב שבכל יישוב, לא משנה מה גודלו, צריך שיהיו לו מתקני ספורט.

והיב חביש: אני מצטרף לכל הבקשות של קודמיי ראשי הרשויות, אבל אני חושב שזה גם לא מספיק.

והיב חביש: למה אני מתכוון?

מופיד מרעי: תרים את הקול כדי שנשמע אותך.

והיב חביש: אני מצטרף לבקשות של ראשי הרשויות ואני אומר שהתרבות והספורט צריכים להיות חלק מתוכנית הלימודים של בתי הספר אצלנו, כמצרך בסיסי ולא השלמה.

והיב חביש: בירכא מצבנו מבחינת מתקנים יחסית טוב, הודות לכל המשרדים שתמכו החל ממשרד השיכון, משרד התרבות והספורט וקרן מתקנים.

והיב חביש: אנחנו היום לקראת סיום מגרש אתלטיקה והתחלת כמה מגרשי טניס.

והיב חביש: למה אני מעלה את זה?

והיב חביש: אני מעלה את זה כי קרן המתקנים לא נותנים 100% מהתקציב, כל תקציב כזה צריך השלמה.

והיב חביש: לכן אני חושב שחייבים להשיג את כל ההשלמה, קודם כל למתקנים שמאושרים, כי יש להם אישור תקציבי או הקצאה תקציבית והיתר בנייה.

מופיד מרעי: כמה אתה צריך לתת?

מופיד מרעי: 10% או 20%?

קריאה: לדעתי 15%.

והיב חביש: 20%.

מופיד מרעי: צריך לעזור להם, זו בדיוק התקנה שאנחנו צריכים להוריד מהעולם הזה.

מופיד מרעי: ה-Matching הזה צריך להיעלם.

והיב חביש: קודם כל צריך לאשר לנו את השלמת הפרויקטים, כי לא יכול להיות שיש לך פרויקט לא גמור.

והיב חביש: זו הבקשה הראשונה שלנו.

והיב חביש: הבקשה השנייה, אני ראיתי את התוכנית של המשרד ויש מקום לשפץ בהתאמה את המתקנים האלה כדי להשמיש אותם בכל יישוב ויישוב.

והיב חביש: זה דבר מצוין.

והיב חביש: הדבר החשוב ביותר בשלושת התחומים שהם תיירות, תרבות וספורט, צריך עוגנים לכל יישוב או לכל כמה יישובים.

והיב חביש: בלי זה לא יהיו לנו הצלחות.

והיב חביש: לכן אין לנו קבוצות בכדורסל בליגות מתקדמות, אין לנו קבוצות כדורגל, אין לנו קבוצות כדורעף.

והיב חביש: אנחנו חייבים שינוי תפיסה.

והיב חביש: אני חושב שאפשר להכניס את החוגים האלה והענפים האלה לכל יישוב, אבל שיהיו לנו גם מרכזים אזוריים שיתוקצבו להפעלה לספורט מתקדם.

והיב חביש: הילדים של ירכא היום נמצאים באירופה בתחרות, אחד קיבל מדליית זהב, השני קיבל מדליית ארד והשלישי - - -

מופיד מרעי: בירכנו אותם.

והיב חביש: אני יודע שבירכתם אותם, אבל זה יוזמות אישיות.

והיב חביש: אנחנו צריכים לדעת שיש לנו את כוח האדם המתאים.

והיב חביש: יש לילדים שלנו את היכולות כמו כרואן וכולם, אבל זה הישגים אישיים וצריך למסד את זה.

והיב חביש: צריך להקים אזור תרבות ולתקצב אותו כדי שנוכל להפעיל אותו.

והיב חביש: אנחנו לא עיר, אין לכל התושבים יכולת לשלם עבור כרטיס של הופעה 100 ₪ ולכן אני חושב שצריך למצוא את התקציב, לפחות להפעלה של 4-5 שנים כדי שהאנשים שלנו ייחשפו לזה.

והיב חביש: אין לנו אודיטוריום ברמה של הופעות, אין לנו אולמות ספורט ברמה ארצית.

והיב חביש: עכשיו הולך להיות לנו חלק מזה, אבל צריך לדאוג גם לתקציבים.

מופיד מרעי: תודה רבה.

מופיד מרעי: אנחנו חייבים לסיים ב-11:00, תגיע בבקשה לסיכום.

והיב חביש: הבקשה הראשונה שלנו היא השלמת מימון פרויקטים מאושרים, שיפוצים בתאורה והצללות למתקנים הקיימים בכל היישובים ולמצוא תקציב להפעלה למשך 3-5 שנים בכדי שנוכל להפעיל את המתקנים.

מופיד מרעי: תודה רבה.

מופיד מרעי: אשרף חלבי, בבקשה.

אשרף חלבי: בוקר טוב.

אשרף חלבי: תודה רבה, זה באמת מרגש מאוד.

אשרף חלבי: אני בתור איש ספורט בעל תואר שני בווינגייט ומנהל את היחידה לספורט בטכניון, כל החיים אני מתעסק בספורט ואני לדעתי השליח של המאמנים ושל הספורטאים.

אשרף חלבי: אנחנו מדברים הרבה על המתקנים, אבל אתם מפספסים פה משהו - - לדעתי האישית אפשר לעשות אלופים בכל דרך, כרואן הגיעה להיות אלופה לא רק בגלל שחסר מתקן או יש מתקן, היא עשתה אליפות בגלל שהיא באה, יצאה ורצה בשדות, ולא צריך שם מתקנים או כסף.

אשרף חלבי: תמיד אפשר להיות ספורטאים גם בלי מתקנים, אבל אתם צריכים להבין שאנחנו כמאמנים - - אתמול היה לי משחק של קבוצת כדורסל בנות מבית ג'אן, ששיחקה משחק בית בנחף כי האולם עדיין לא גמור.

אשרף חלבי: עכשיו משפצים אותו ובקושי משיגים כסף כי לא עשו פרקט ולא עשו את זה כמו שצריך.

אשרף חלבי: אני חי באולמות ובמגרשים כל היום ואנחנו יוזמים פרויקטים.

אשרף חלבי: אני יושב ראש עמותה שקראתי לה דרוזבול, שהמטרה שלה היא לקדם את כל עניין הכדורסל במגזר הדרוזי, ואני מנסה לעבור ממועצה למועצה כדי לפתוח מקומות, וכבר פתחתי 4-5 מקומות של כדורסל.

אשרף חלבי: יש לי בדליה מועדון שקיים כבר 20 שנים, אבל שם בזכות זה שיש לי אולמות הצלחתי להגיע להישגים יפים מאוד עם הבנות והבנים וזכינו בכל מיני אליפויות.

אשרף חלבי: יש לי שתי בנות שנמצאות עכשיו ב-Under 16 ו-Under 14 בנבחרות ישראל - - -

מופיד מרעי: תגיע בבקשה לסיכום, תגיד לנו מה אתה רוצה.

אשרף חלבי: אני מבקש שמבחינת משרד התרבות והספורט התמיכה לא תהיה אך ורק בעניין המתקנים, כי אני יודע שמתקנים ייקח זמן.

אשרף חלבי: יש בזה הרבה בעיות ועניינים ואני שומע את ראשי המועצות, כולם רוצים וכולם מנסים לקדם את זה וזה לוקח זמן, אבל אתם יכולים לתמוך במאמנים.

אשרף חלבי: למה אתם לא מרימים כל מיני קורסים של מאמנים?

אשרף חלבי: אפשר לעשות אולם, אבל אם אין לך אנשי מקצוע מי יאמן?

קריאה: אתה מתכוון בנוסף?

אשרף חלבי: בנוסף, ברור.

חן דהן: אשרף, זה יהיה בתוכנית.

אשרף חלבי: כן, אבל אנחנו לא רואים את זה בשטח.

אשרף חלבי: שרפתם דורות ב-70 השנים האלה.

מופיד מרעי: אנחנו צריכים להתקדם, הפער קיים ועלה פה לאורך כל הדרך.

מופיד מרעי: אנחנו גם ישבנו והגדרת לעצמך שאתה רוצה להגיע לנבחרת שתהיה ברמה הלאומית, לשם תכוון.

מופיד מרעי: אלופים מכוונים רחוק ומגיעים רחוק.

אשרף חלבי: אנחנו עובדים בשטח, אנחנו מאמנים.

אשרף חלבי: אני היום מסיים את הועדה הזאת והולך לאמן ילדים בכיתה א', נערות ונערים.

אשרף חלבי: אנחנו לא רק מדברים, אנחנו עובדים בשטח.

עלי סלאלחה: בלי מגרשים ואולמות אי אפשר להגיע לשום מקום.

מופיד מרעי: אנחנו צריכים להיכנס לסיכום.

מופיד מרעי: ראש המועצה בית ג'אן, אחרי זה מג'יד מסאלחה, סיכום של חברי הכנסת ואני אסכם.

מופיד מרעי: בואו נתכנס לסיכום.

ראדי נאג'ם: בוקר טוב.

ראדי נאג'ם: לא צריך לחזור על חשיבות הספורט לילדים ונוער, בעיקר בהרחקתם מפעילות שלילית.

ראדי נאג'ם: יש קשר ישיר ומובהק בין פעילות ספורט לציונים בבתי הספר, בכל מיני תחומים.

ראדי נאג'ם: לבית ג'אן יש תוכנית ספורט מסודרת ואסטרטגית שנכתבה על ידי דוקטור איציק בן מלך שעושה תוכניות ספורט לרוב העולם.

ראדי נאג'ם: שנית, אין מגרש כדורגל, ואני מחזק את ידיו של חבר הכנסת עלי סלאלחה שבנה את הקבוצה הראשונה, ואני שיחקתי אצלו.

ראדי נאג'ם: לכן תוכנית מגרש הכדורגל בשלביה האחרונים, ואני מאוד מקווה שתוך שבוע-שבועיים תופקד התוכנית ואז יש תוכנית.

מופיד מרעי: כשיש תוכנית יהיה תקציב.

ראדי נאג'ם: חסר לי תקציב למגרש.

ראדי נאג'ם: דרך אגב, לא רציתי להעלות את זה - - -

מופיד מרעי: בוא נקצר בבקשה.

ראדי נאג'ם: יש חצר - - ל-64 חללים של בית ג'אן שהיא חלק מהתוכנית.

ראדי נאג'ם: אני זכיתי לאולם ספורט בינוני, 4,500,000 ₪, הבעיה היא שאני לא יודע מאיפה להביא עוד 4,500,000 ₪.

ראדי נאג'ם: הוצאתי מכתבים לכולם - - -

מופיד מרעי: אתה אומר שאתה צריך תוספת תקציבית למתקנים שלך.

ראדי נאג'ם: כן.

ראדי נאג'ם: דבר שני, תקנה 49, למה פסלו אותה?

ראדי נאג'ם: אני לא יודע.

ראדי נאג'ם: לדעתי צריך להכניס את התקנה הזו, תלמד את זה מופיד, חבל לפספס אותה.

מופיד מרעי: כן, זה גם עבר לג'בר חמוד, זה הגיע אלינו ואנחנו נטפל בזה.

ראדי נאג'ם: הקולות הקוראים שיוצאים מזכירים לי, אחרי שבן אדם עובר סמסטר שלם באוניברסיטה, בא המרצה ביום האחרון, נותן לו שאלה וכולם נשכבים על הרצפה.

ראדי נאג'ם: לפעמים קשה מאוד לעמוד בקולות קוראים.

ראדי נאג'ם: צריך לבדוק איך אפשר לשנות את זה, או שיהיו הקלות בפנים בצורה מסודרת - - -

מופיד מרעי: הנקודה ברורה, שינוי פרמטרים לגבי קולות קוראים, הנושא הזה עלה.

מופיד מרעי: משפט מסכם בבקשה, בסוף יסגרו לנו את האולם ולא נוכל להיכנס לסיכום.

מופיד מרעי: אני מתנצל מראש משאר ראשי הרשויות שלא הצליחו.

ראדי נאג'ם: משפט אחרון.

ראדי נאג'ם: בכל דבר שאני נוגע ביישוב בין ג'אן, כאילו אני נמצא בשנות דור שמיטה.

מופיד מרעי: מאה אחוז.

ראדי נאג'ם: יש פער של חמישים שנים, בוא נגיד את האמת.

מופיד מרעי: תודה רבה.

מופיד מרעי: אנחנו ניכנס לדברי סיכום.

מופיד מרעי: נציג של הרשות הכלכלית, מג'יד, יש לך משהו להגיד?

מופיד מרעי: יש לך פחות מדקה.

מג'יד מסאלחה: בוקר טוב.

מג'יד מסאלחה: בהחלטת הממשלה הנוכחית יש עלייה דרסטית בתקציבים.

מג'יד מסאלחה: אנחנו ביקשנו לראות תוכנית עבודה ממשרד התרבות והספורט כבר לפני שבועיים, אני מקווה שנראה את זה ממש בקרוב.

מג'יד מסאלחה: צריך לייצר התאמות לתוכנית של משרד התרבות והספורט לצרכים של הרשויות, ולכן ראשי הרשויות הם חלק הכרחי בבניית התוכנית הסופית.

מג'יד מסאלחה: גם בנושא ה-Matching אנחנו צריכים לתת עליו את הדיון ולפתור את הבעיה, כי זה חסם מרכזי אם אנחנו מדברים על 20%.

מג'יד מסאלחה: זה בגדול לגבי נושא הספורט.

מופיד מרעי: תודה רבה, חשוב שתשבנו עם המשרד ועם ראשי הרשויות.

קריאה: אבל מבקש שיעלה בסיכום שתהיה וועדה ואנחנו נתכנס ממש בקרוב.

מופיד מרעי: אתם חייבים לשבת עם ראשי הרשויות להכין את איתם את התוכנית.

חן דהן: קודם כל תודה וברכות על הדיון החשוב הזה.

חן דהן: מבחינתנו לבוא לפה כמה שצריך, כל שבוע גם.

חן דהן: מבחינת ראשי הרשויות, אני חושב ש - - -

מופיד מרעי: רשמתם את הכל?

מופיד מרעי: תשבו, תדברו עם כל אחד.

חן דהן: רשמתי הכל.

חן דהן: אנחנו נשמח להגיע לכל רשות שצריכה, מחר אנחנו ב - - היינו גם אצל ואיל בעין קיניה ונגיע לכל רשות.

חן דהן: לגבי ראשי הרשויות, אנחנו נהיה בקשר עם הרשות לפיתוח כלכלי ונקיים שיח עם ראשי הרשויות.

חן דהן: נציג להם את התוכנית כחלק ממה שעלה פה.

חן דהן: אנחנו מקווים שבתוך הפערים הגדולים ששמענו פה, אנחנו מבינים את הכאב, הזעקה, הקושי והקיפוח לאורך השנים.

חן דהן: ברור לנו שבסוף המשאבים מצומצמים ואנחנו מקווים שזה יהיה תחילתו של תיקון.

מופיד מרעי: תודה רבה.

מופיד מרעי: זה חשוב מאוד, יש הרבה על לעבוד, יש הרבה פערים.

מופיד מרעי: חבר הכנסת עלי, בבקשה.

עלי סלאלחה: אני מזמין אתכם ואנחנו נעמוד לרשותכם, חברי הכנסת הדרוזים.

עלי סלאלחה: נגיע לכפרים ולראשי המועצות כדי לדאוג לכך שהנושא הזה יתקדם בקצב מהיר.

עלי סלאלחה: אני רוצה לפנות מכאן לשליט דובאי, האמירויות, שיקים לנו אצטדיון כפי שהקימה קטאר בדוחא בסכנין.

עלי סלאלחה: זה חבל, אנחנו צריכים להישאר פה ולא שם.

עלי סלאלחה: אני חושב שאנחנו צריכים לעשות את זה פה, ולא מדוחא או דובאי.

עלי סלאלחה: מצבנו קשה, חברים.

עלי סלאלחה: אני מבקש להכריז על החברה הדרוזית כפרויקט לאומי בנושא הזה, ולתת לו את כל האפשרויות והתקציבים, ולגמור את החוסרים האלה בחמש שנים.

עלי סלאלחה: זה הרבה זמן.

עלי סלאלחה: אני פונה לאחיי הדרוזים לדבר בגובה העיניים, לא להתחנף לאף אחד.

עלי סלאלחה: אנחנו צריכים לקבל את הזכויות שלנו לא בחסד אלא היות ומגיע לנו.

עלי סלאלחה: 20% זה חסם אנחנו צריכים להסיר ואפילו לא צריכים לשלם פרוטה אחת.

עלי סלאלחה: למועצות המוחלשות שלנו אין, הן לא יכולות לעשות כלום במידה והן צריכות להשתתף בסכום כל כך גבוה.

עלי סלאלחה: הן לא יכולות לעמוד בו.

עלי סלאלחה: אני רוצה לברך אתכם.

עלי סלאלחה: דיברתי מכל הלב, אני אוהב את כולם ואני רוצה שאנחנו נעבוד ביחד לטובת החברה הדרוזית.

עלי סלאלחה: תודה רבה.

מופיד מרעי: תודה רבה חבר הכנסת עלי סלאלחה.

מופיד מרעי: אני אנסה לקצר בסיכום כדי לעמוד בזמנים.

מופיד מרעי: חברים, תודה לכל מי שנכח פה בדיון.

מופיד מרעי: בשמי ובשם וועדת המשנה לענייני פיתוח היישובים הדרוזים והצ'רקסים, אני מודה לשר התרבות והספורט חילי טרופר על ההשתתפות שלו בדיון, לנציגי המשרד שנכחו כאן בדיון ואלה שהשתתפו בזום, לחברי הכנסת, לראשי הרשויות המקומיות, לרשות לפיתוח החברתי של החברה הדרוזית והצ'רקסית ולכל המשתתפים בדיון, גם לאורחים שהציגו ענפי ספורט נקודתיים.

מופיד מרעי: כמו שפתחנו, הוועדה מברכת את הספורטאים, וכמובן את כרואן חלבי על ההישג המכובד והמכבד שלה.

מופיד מרעי: מכובד בשבילה ומכבד אותנו, היא גאווה.

מופיד מרעי: הוועדה סבורה כי תרבות וספורט מהווים גורם עיקרי לפיתוח מחשבה, נפש וגוף בריא לכל הגילאים.

מופיד מרעי: אין פה עניין של גיל, כולם צריכים את הספורט.

מופיד מרעי: אפילו תינוק בן שלושה חודשים יכול לעשות קורס שחייה, זה מפתח אותו.

מופיד מרעי: הוועדה קוראת למשרד התרבות והספורט לפעול להגדיל את תקציב הספורט בתקציב המדינה לשנים הקרובות ובשנים הבאות.

מופיד מרעי: הוועדה קוראת למשרד התרבות והספורט לפעול לצמצום ואף לביטול ה-Matching הנדרש.

מופיד מרעי: זה לא רק אתם, אתם מול הרשות לפיתוח הכלכלי, על מנת שיהיה אפשר לבנות תוכנית לבניית מתקני ספורט ברשויות, במיוחד במצב סוציואקונומי נמוך.

מופיד מרעי: הוועדה שמעה כי משרד התרבות והספורט מכין תוכנית ייעודית ליישובים הדרוזים והצ'רקסים שתהיה מוכנה בחודש הקרוב.

מופיד מרעי: הוועדה מבקשת לקבל לעיונה את התוכנית על מנת לראות איך אתם עושים את זה מול ראשי הרשויות ומול הרשות.

מופיד מרעי: הוועדה מבקשת ממשרד התרבות והספורט, ממשרד האוצר ומהרשות לפיתוח כלכלי לבחון את הצעת העברת התקציב המיועד לבינוי מוסדות תרבות וספורט בהקצאה דו שנתית ולא לעשות את זה בחד שנתי כדי שיהיה אפשר להוציא מכרזים.

מופיד מרעי: הוועדה קוראת למשרד התרבות והספורט ולרשות לפיתוח כלכלי לפעול בשיתוף פעולה מול הרשויות המקומיות למיפוי הצרכים הנוספים, למבני תרבות ומתקני ספורט של כל יישוב בנפרד, תוך התחשבות בעלויות הכספיות הנדרשות לפיתוח, הנובעים מטופוגרפיה קשה בכל היישובים שלנו, ולפעול במשותף ביישום ולא רק בתכנון.

מופיד מרעי: הוועדה קוראת למשרד התרבות והספורט לפעול להכרה במרכז הטניס בסאג'ור בתקנה כפרויקט עדתי, מאחר והוא נותן שירות לכלל הגזרה.

מופיד מרעי: אגב, הוא גם נותן שירות לא רק לחברה הדרוזית והצ'רקסית, אלא אזורי.

מופיד מרעי: הוועדה מבקשת לבחון שוב את הקריטריונים של הקולות הקוראים.

מופיד מרעי: פה אני ארחיב בשני משפטים.

מופיד מרעי: יצא לי לדבר הרבה עם משרד התרבות כדי לאשר הארכה לקולות קוראים, כתוצאה מזה שראשי הרשויות לא מצליחים לקבל היתרי בנייה.

מופיד מרעי: אני דורש שתמצאו מנגנון שיקל על מתן התקציבים אל מול הקול הקורא, הקלה שתסייע להם.

מופיד מרעי: תודה רבה לכולם, הישיבה נעולה.